Kapal Tongkang Tersadai Di Persisir Pantai Teluk Likas

KOTA KINABALU: Kapal tongkang ditemukan tersadai di tebing laut Tanjung Lipat, Likas, di sini, selepas dipercayai hanyut, awal pagi tadi.

Difahamkan, kapal tongkang berkenaan mengalami kerosakan sejak semalam dan berhenti di tengah laut sementara menunggu proses baik pulih dijalankan.

Namun, hujan lebat dan angin kencang yang melanda daerah ini semalam menyebabkan kapal berkenaan berada semakin hampir ke tebing laut.

Kedudukan kapal tongkang berkenaan mengejutkan ramai pengunjung apabila didapati ia berada betul-betul di tepi laut.

Pengunjung Tanjung Lipat, Nazri Mabini, 28, berkata, pada pagi semalam, kedudukan kapal berkenaan agak jauh di tengah laut.

Bagaimanapun katanya, hari ini, ketika sampai ke kawasan itu, dia terkejut selepas melihat kapal tongkang berkenaan berada terlalu hampir dengan tebing.

“Ya, saya terkejut apabila melihat kedudukan kapal tongkang yang tersadai di tebing laut ini. Semalam saya melihatnya masih jauh di tengah laut,” katanya ketika ditemui di lokasi, hari ini.

Menurutnya, keadaan kapal dan air laut di kawasan berkenaan mungkin menyebabkan kesukaran untuk tongkang ditarik semula ke tengah laut. – HMetro


8 Lagi Lokaliti Di Sabah Diarah PKPD Mulai 16 Ogos

KOTA KINABALU: Sebanyak lapan lagi lokaliti di Sabah diarah menjalani perintah kawalan pergerakan diperketatkan (PKPD) bermula 16 Ogos ini.

Menteri Kanan Luar Negeri (Kluster Keselamatan), Hishammuddin Hussein dalam kenyataan hari ini berkata, satu lokaliti di Pahang juga terlibat dalam pelaksanaan PKPD.

Berikut adalah perincian lokaliti-lokaliti yang terlibat dalam pelaksanaan, pelanjutan dan penamatan PKPD;

Pelaksanaan PKPD di Sabah bermula 16 hingga 29 Ogos adalah seperti berikut :

Penamatan PKPD di Sabah pada 14 dan 15 Ogos:

Mengenai perkembangan Operasi Pematuhan, Hishammuddin berkata, semalam sebanyak 149 kompaun dikeluarkan dan enam lagi direman atas kesalahan ingkar SOP.

Katanya, semalam 96 premis membabitkan kilang, tapak perniagaan dan tapak pembinaan diarahkan tutup kerana gagal mematuhi SOP.

Tambahnya, empat pendatang asing tanpa izin (PATI) ditahan dan empat buah kenderaan darat turut dirampas dalam Operasi Benteng semalam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Grab Dilarang Cari Dan Tunggu Penumpang Di Semua Lapangan Terbang Sabah & Labuan

LABUAN: Mulai semalam, pemandu kenderaan e-hailing atau Grab tidak dibenarkan untuk menunggu penumpang atau berpangkalan di kawasan lapangan terbang di negeri Sabah dan Wilayah Persekutuan Labuan, menurut arahan Lembaga Pelesenan Kenderaan Perdagangan Sabah (LPKP).

Selain itu, perkhidmatan e-hailing di Lapangan Terbang Antarabangsa Kota Kinabalu (KKIA) hanya terhad kepada Terminal 2 iaitu kawasan menunggu secara percuma, Pintu 5 Ketibaan Domestik untuk mengambil penumpang dan Balai Pelepasan untuk menurunkan penumpang.

LPKP juga menyebut setiap pemandu yang berdaftar perlu mempamerkan pelekat kenderaan e-hailing berdasarkan spesifikasi yang dikeluarkan oleh Jabatan Pengangkutan Jalan (JPJ).

Surat pekeliling bertarikh 8 Julai 2019 mengenai arahan itu diedarkan kepada pihak berkepentingan termasuk Persatuan Pemilik-Pemilik Teksi Labuan.

Salinan surat tersebut diperolehi Bernama di sini hari ini.

LPKP berkata, tindakan penguatkuasaan akan diambil terhadap pemandu e-hailing sekiranya masih lagi menunggu atau berpangkalan dalam kawasan lapangan terbang di Sabah dan Labuan kerana ia melanggar syarat khas lesen yang dinyatakan dalam Permit Kenderaan E-hailling (eVP).

Sementara itu, Pengurus Lapangan Terbang Labuan, Amat Madin berkata, pihaknya masih belum berbincang dengan JPJ dan LPKP Sabah mengenai kawasan khusus untuk pemandu e-hailing mengambil atau menurunkan penumpang di kawasan lapangan terbang itu.

Bagaimanapun, katanya, pihaknya akan memberikan kerjasama dalam menyediakan kawasan yang ditetapkan untuk perkhidmatan e-hailing.


Panas berpanjangan, petani di Kota Belud mula resah sawah terjejas

KOTA BELUD: Pesawah mulai bimbang dengan cuaca panas berpanjangan di negeri kerana ia akan memberi kesan kepada aktiviti penanaman padi.

Tinjauan di Kampung Tempasuk 2 dan Kampung Sangkir di sini, mendapati ada tapak sawah merekah berikutan cuaca panas sejak hampir sebulan lalu.

Petani yang ditemui turut melahirkan rasa bimbang cuaca panas berpanjangan akan menyebabkan sawah merekah, selain hasil padi terjejas.

KOTA BELUD 03 MAC 2019. Kelihatan pembakaran terbuka di kawasan tanah sawah yang kering kontang di Kampung Sangkir berikutan fenomena cuaca panas dan kekurangan hujan yang melanda negara ini. – Foto Khairull Azry Bidin.

PETANI dari Kampung Rinig, Tempasuk 2, Stephanie Tiapa. – Foto Khairull Azry Bidin.

Petani dari Kampung Rinig, Tempasuk 2, Stephanie Tiapa, 41, berkata dia yang mula menanam bagi musim baharu pada awal Februari lalu, berdepan risiko padi menjadi rosak.

Ibu kepada tiga anak berusia 12 hingga 21 tahun yang mengusahakan sawah seluas kira-kira satu hektar, berkata mendapatkan air yang mencukupi adalah satu cabaran terutama pada musim kemarau.

“Saya berharap cuaca panas yang melanda ketika ini tidak berpanjangan, sekali gus tidak merugikan petani seperti saya,” katanya.

Sementara itu, Pengarah Kawasan Pembangunan Pertanian Bersepadu (IADA) Kota Belud, Salmah Labulla, berkata jika cuaca panas berterusan sehingga bulan depan, pihaknya menasihatkan pesawah untuk menangguh jadual penanaman padi di kawasan terbabit sehingga cuaca kembali seperti biasa.

“Cuaca panas sekarang memang menjejaskan pesawah termasuk air sungai surut. Oleh sebab itu, kita ambil beberapa langkah termasuk nasihatkan mereka tangguh jadual penanaman sehingga cuaca kembali seperti biasa.

Beliau berkata, lazimnya dalam keadaan cuaca seperti ini, pihaknya akan menasihatkan pesawah untuk melakukan kerja pembersihan dan pembaikan sawah sebagai persediaan sekiranya cuaca kembali seperti biasa. – Berita Harian


Ikan Gergasi Mati Di Tasik Taman Rekreasi Tun Fuad Stephen

KOTA KINABALU: Kelibat ikan lebih dua meter yang ditemui terapung di tasik Taman Rekreasi Tun Fuad Stephen, Bukit Padang, Kota Kinabalu menarik perhatian ramai.

Ikan air tawar yang dipercayai dari jenis Arapaima seberat 108 kilogram itu dipercayai sudah mati sejak beberapa hari lalu berikutan keadaannya mula mereput.

Datuk Bandar Kota Kinabalu, Datuk Nordin Siman berkata, ikan itu difahamkan berasal dari negara Amerika Selatan seperti Brazil.

Katanya, sebaik dimaklumkan mengenai penemuan ikan itu, Dewan Bandaraya Kota Kinabalu (DBKK) segera menghubungi Jabatan Perikanan Negeri Sabah dan Universiti Malaysia Sabah (UMS) untuk tindakan lanjut.

“Ikan berkenaan sudah diambil oleh Institut Penyelidikan Marin Borneo (IPMB) UMS bagi mengenalpasti punca kematian selain penyelidikan.

“Kita percaya ikan ini mungkin dilepaskan beberapa tahun lalu sehingga membesar menjangkau berat sedemikian,” katanya ketika dihubungi hari ini.

Sementara itu, Pensyarah IPMB UMS, Muhammad Ali Syed Hussin berkata, ikan itu spesis Arapaiman dan ia bukan berasal dari negara ini.

Katanya, pihaknya sudah menjalankan bedah siasat bagi mengenalpasti punca kematian namun berdepan kesukaran kerana keadaan organ dalaman sudah rosak.

“Tidak dapat dipastikan usia ikan ini tetapi kita percaya berdasarkan saiz ia mungkin belasan tahun.

“Selain daripada kajian, tulang ikan ini akan dikumpulkan untuk tujuan pameran dan pembelajaran,” katanya.

Sementara itu, Timbalan Pengarah Jabatan Perikanan Sabah Azhar Kassim berkata, ikan jenis Arapaima itu tersenarai sebagai spesis ikan yang dilarang masuk ke negara ini.

Katanya, jika ikan itu dibuang ke sungai, ia dibimbangi mengakibatkan kerosakan eko sistem sungai berkenaan.

“Ikan ini adalah jenis pemangsa dan boleh merosakkan ekosistem sungai kita. Sebab itu ia dilarang dibawa masuk ke negara ini,” katanya.


72 Individu Ditahan Dalam Ops Ice Breaker Di Pekan Inanam, Kampung Likas & Sinsuran

KOTA KINABALU: Polis berjaya menahan 72 individu selepas didapati melakukan pelbagai kesalahan dadah sepanjang Ops Ice Breaker dijalankan di beberapa kawasan di sini.

Ketua Polis Daerah Kota Kinabalu Asisten Komisioner Habibi Majinji berkata, operasi bermula 15 hingga 21 Februari itu dijalankan di sekitar Pekan Inanam, Kampung Likas dan sekitar Sinsuran.

“Tiga pengedar berjaya ditahan manakala 16 yang lain memiliki dadah termasuk dua memiliki dadah berbahaya dan 53 yang lain terlibat penyalahgunaan dadah.

“Kesemua yang ditahan termasuklah 55 warga tempatan dan 17 yang lain adalah warga asing,” katanya sambil menambah sebanyak 15.44 gram syabu dan 0.95 gram ganja bernilai RM2,335 dirampas sepanjang operasi.

Habibi berkata kesemua tahanan akan disiasat mengikut Seksyen 39A(1), Seksyen 12(2), Seksyen 6 dan Seksyen 15(1)(a) Akta Dadah Berbahaya 1952.

Beliau berkata usaha pembanterasan pengedaran serta penagihan dadah di sekitar daerah ini sentiasa diperhebat dari semasa ke semasa demi kesejahteraan dan ketenteraman awam dalam daerah Kota Kinabalu.

“Orang awam diminta menyalurkan maklumat kepada pihak polis bagi meningkatkan lagi usaha pembanterasan dadah di sini,” katanya.


Hampir Semua 13 Janji Manisfesto Warisan Sudah Ditunai

TAWAU: Hampir semua 13 janji dalam manisfesto Parti Warisan Sabah (WARISAN) pada Pilihan Raya Umum (PRU) ke-14 lalu sudah ditunaikan selama lebih dua tahun memegang tampuk pimpinan di negeri Sabah.

Naib Presiden Parti Warisan Sabah (WARISAN) Datuk Jaujan Sambakong berkata sejak rakyat memberikan mandat kepada parti Warisan menerajui negeri Sabah banyak yang sudah dilakukan terutamanya dalam menyelesaikan masalah rakyat dan pembangunan negeri.

“Kita sudah melaksanakan lebih separuh daripada janji manisfesto PRU lalu dan sebahagiannya masih dalam perancangan untuk dilaksanakan setelah mengambil kira semua perkara.

“Kerajaan berusaha menyelesaikan setiap permasalahan yang disuarakan oleh rakyat terutamanya yang melibatkan hak-hak mereka yang sudah dicabuli oleh kerajaan dahulu,” katanya.

Mengulas lanjut, semasa PRU lalu kita menerima pelbagai rungutan daripada rakyat terutamanya berkaitan hak milik tanah warisan nenek moyang mereka yang dirampas oleh pihak-pihak tertentu.

“Oleh itu, kerajaan cuba sedaya upaya mengotakan janji untuk menyiasat perkara tersebut sebelum memberikan hak yang sekian lama menjadi tuntutan mereka kepada pemerintahan kerajaan lama, namun tidak diselesaikan.

“Buktinya, Datuk Seri Panglima Mohd Shafie Apdal sendiri yang turun memberikan geran tanah kepada 2300 penama di Keningau, malah banyak lagi penama di tempat-tempat lain yang akan diberikan selepas keadaan pandemik COVID-19 pulih,” katanya.

Beliau berkata demikian semasa mengahdiri perjumpaan bersama pemimpin dan sayap parti Warisan Parlimen Tawau, di sini.

Jaujan berkata, walaupun kita banyak mendapat fitnah daripada pihak-pihak tertentu tetapi itu tidak menjadi alasan dan masalah untuk kita bekerja ditahap maksima, malah tindakan mereka itu menjadi semangat supaya kami bekerja dengan lebih gigih lagi.

“Mereka mengatakan selama Warisan memegang pemerintahan tiada satu pun manisfesto yang ditunaikan. Itu merupakan satu tuduhan yang tidak berasas dan kita anggap tuduhan tersebut hanya cerita politik,” katanya.

Mengulas mengenai perjumpaan tersebut, beliau berkata ianya sangat penting bertemu semua sayap parti yang dianggap sebagai barisan hadapan dalam jentera pilihan raya selepas Dewan Undangan Negeri (DUN) dibubarkan.

“Saya memberikan penerangan mengenai persiapan dari segi langkah dan strategi untuk menggerakkan jentera, lebih-lebih lagi keadaan sekarang masih dalam ancaman wabak COVID-19.

“Cara mendekati rakyat sudah tentu dengan cara berhemah dan mematahui semua prosedur operasi standard (SOP) yang akan ditentukan oleh pihak Suruhanjaya Pilihan Raya (SPR),” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ancaman, Cacian Dan Kritikan, Cabaran Mental Dihadapi Petugas Kesihatan Labuan

LABUAN : Ancaman, cacian dan kritikan adalah antara cabaran mental yang dihadapi petugas kesihatan Labuan ketika menjalankan saringan COVID-19 di Skim Penempatan Masyarakat Pelarian (SPMP) Pertubuhan Bangsa-Bangsa Bersatu bagi Pelarian (UNHCR) di Kiamsam dan Kg Muslim.

Walaupun tidak menghadapi serangan fizikal, petugas kesihatan di sini terpaksa berdepan pelbagai halangan dalam mengendalikan pendatang asing yang sebolehnya mengelak daripada disaring kerana takut ditahan dan dihantar pulang berikutan tidak mempunyai dokumen sah.

Pengarah Jabatan Kesihatan Labuan Dr Ismuni Bohari berkata cabaran sedemikian harus dihadapi dengan berani oleh petugas kesihatan dalam usaha mengurangkan jangkitan COVID-19 di dua penempatan yang berisiko tinggi itu.

“Kami tiada pilihan selain perlu bersedia menghadapi segala kemungkinan…kami mempunyai pengalaman melalui jambatan kayu yang usang untuk bertemu penduduk di penempatan air setinggan di Kg Muslim, Saguking Laut dan Sebor Baru.

“Kini, kami sedang menghadapi cabaran lebih hebat apabila dicaci, diancam dan dikritik bukan daripada masyarakat setempat tapi daripada mereka yang tinggal di penempatan itu…ada kalanya kami terpaksa menjejak tempat persembunyian untuk meminta mereka keluar melakukan saringan,” katanya kepada Bernama hari ini.

Menurut Dr Ismuni, kebanyakan penduduk di penempatan itu melarikan diri apabila melihat petugas kesihatan dengan memakai peralatan perlindungan diri (PPE), namun meminta mereka agar memberi kerjasama ketika menjalani ujian saringan kerana Labuan masih dalam usaha melandaikan lengkung COVID-19.

“Mereka tidak boleh melarikan diri, pendekatan kami sekarang tidak akan memberi gelang dan menjalani kuarantin…hanya kepada mereka yang ada gejala atau kontak rapat kepada kes positif, akan berbuat demikian,” katanya.

Sementara itu, Ketua Polis Labuan Supt Muhamad Farid Ahmad berkata mereka sedar dengan cabaran mental (seperti ancaman, cacian dan kritikan) yang dihadapi petugas kesihatan Labuan dan turut menempatkan anggota polis di penempatan terbabit.

Katanya, kebanyakan penduduk di penempatan itu melarikan diri atau elak disaring kerana takut dipaksa menjalani kuarantin dan tidak dapat mencari rezeki untuk menyara kehidupan khususnya mereka yang bergaji hari.

Dalam pada itu, beliau turut mengingatkan orang ramai agar tidak menghalang mana-mana penjawat awam menjalankan tugas kerana jika sabit kesalahan mereka boleh dipenjara dua tahun atau denda RM10,000 atau kedua-duanya, mengikut Seksyen 186 Kanun Keseksaan. – BERNAMA


4 Lagi Lokaliti Di Sabah Dikenakan PKPD Mulai 17 Julai

KOTA KINABALU: Perintah Kawalan Pergerakan Diperketatkan (PKPD) dilaksanakan di 4 lagi lokaliti di Sabah bermula 17 Julai hingga 30 Julai ini.

Timbalan Perdana Menteri Datuk Seri Ismail Sabri Yaakob berkata, ia membabitkan Kampung Perpaduan Gumpa, Kudat, Perumahan Sabah Forest Industry (SFI), Sipitang, Penjara Tawau dan Kuarters Penjara Taman Ehsan, Tawau, di Sabah.

Menurutnya, Prosedur Operasi Standard (SOP) adalah sama seperti yang diumumkan sebelum ini dan maklumat lanjut boleh diakses di laman sesawang Majlis Keselamatan Negara di www.mkn.gov.my.

Dalam pada itu, Timbalan Perdana Menteri berkata, PKPD di Taman Jaya Diri, Kota Kinabalu, Sabah dilanjutkan berkuatkuasa 17 Julai sehingga 30 Julai ini.

Dalam pada itu, beliau berkata, beberapa lokaliti PKPD di Sabah ditamatkan esok iaitu Flat Sri Sabah.

Manakala, PKPD di dua lokaliti di Tawau, Sabah iaitu Kampung Mangga, Nasip Kita dan Kampung Kijang, Balung yang bermula 3 Julai lalu juga ditamatkan esok.

“PKPD di Kampung Lingkodon, Kota Belud, Kampung Pintas Kubu, Beaufort, Kampung Muhibbah, Putatan, dan Kampung Goshen, Kota Marudu, Sabah yang bermula pada 3 Julai ditamatkan esok,” katanya.


COVID-19: 10 Daripada 26 Doktor Mati Disuntik Sinovac

SINGAPURA: Sekurang-kurangnya 10 daripada 26 doktor di Indonesia yang meninggal dunia akibat COVID-19 bulan ini telah menerima kedua-dua dos vaksin yang dibangunkan oleh Sinovac Biotech Ltd., kata sebuah persatuan perubatan.

The Wall Street Journal melaporkan, ia menimbulkan pertanyaan mengenai vaksin buatan China yang sedang digunakan di banyak bahagian negara membangun.

Kumpulan mitigasi COVID-19 Persatuan Perubatan Indonesia masih berusaha untuk mengesahkan status vaksinasi dari 16 yang lain, kata Dr Adib Khumaidi, yang mengetuai kumpulan terbabit.

Menurut angka terbaru kumpulan itu, dalam jangka masa lima bulan, sekurang-kurangnya 20 doktor yang diinokulasi sepenuhnya dengan vaksin Sinovac meninggal dunia akibat COVID-19, menyumbang lebih daripada satu perlima jumlah kematian dalam kalangan doktor dalam jangka masa terbabit.

Jumlah korban mungkin meningkat lebih tinggi dalam beberapa minggu akan datang ketika negara terbabit dan hospital di seluruh negara menghadapi lonjakan jangkitan.

Ahli epidemiologi menyatakan bahawa kematian perlu disiasat dengan betul untuk menentukan sama ada faktor-faktor seperti rawatan hospital yang buruk atau penyakit kronik yang menjadi punca utama kematian terbabit.

Mereka juga menyatakan lebih banyak data diperlukan, termasuk berapa ramai doktor yang divaksinasi secara keseluruhan dijangkiti COVID-19, yang menurut kementerian kesihatan Indonesia tidak dijejaki.

Kira-kira 90 peratus doktor Indonesia – kira-kira 160,000 keseluruhan – telah divaksinasi dengan suntikan Sinovac, menurut persatuan perubatan, maka doktor yang divaksinasi dan meninggal dunia hanya sebahagian kecil dari jumlah itu.

Kematian beberapa doktor Indonesia yang divaksinasi sepenuhnya akibat COVID-19 tidak semestinya mengejutkan, kata Paul Hunter, seorang profesor perubatan di University of East Anglia di United Kingdom (UK).

Katanya, gabungan faktor mungkin berlaku, termasuk vaksin Sinovac ‘mungkin tidak efektif sebagai vaksin seperti kebanyakan vaksin lain yang ada di pasaran’ dan hospital Indonesia kebanyakannya tidak memiliki mesin dan kemampuan yang sama untuk menangani kes yang teruk seperti hospital di negara-negara dengan sistem kesihatan yang lebih baik.

Indonesia sangat bergantung kepada vaksin Sinovac. Suntikan itu diluluskan oleh Pertubuhan Kesihatan Sedunia (WHO) untuk penggunaan kecemasan.

Namun, tahap keberkesanan yang luas dari ujian klinikal yang berbeza dan kurangnya ketelusan mengenai data telah menyebabkan kebimbangan dalam kalangan beberapa pakar kesihatan awam mengenai tahap perlindungan yang diberikannya serta berapa lama perlindungan itu bertahan.

Keberkesanannya dalam mencegah jangkitan simptom adalah sekitar 50 peratus dalam sebuah kajian dari Brazil, walaupun vaksin menunjukkan keberkesanan yang lebih tinggi dalam mencegah kes-kes COVID-19 yang teruk.

Pihak berkuasa di Chile April lalu menyatakan vaksin itu berkesan 80 peratus terhadap kematian dari CVID-19, dua minggu selepas dos kedua.

Pihak berkuasa Indonesia bulan lalu menyatakan bahawa kajian retrospektif yang membandingkan bagaimana doktor yang divaksinasi dan tidak divaksinasi di ibu kota, Jakarta, dalam melawan COVID-19 menunjukkan bahawa vaksin Sinovac sangat berkesan untuk mencegah kematian.

Kajian itu dilakukan sebelum gelombang jangkitan, yang sebahagiannya didorong oleh varian Delta yang sangat mudah disebarkan, yang menyumbang kepada lonjakan dahsyat di India.

Tidak diketahui berapa ramai doktor yang meninggal dunia di Indonesia bulan ini yang dijangkiti penyakit itu.

Jurucakap kerajaan menyatakan, keadaan individu doktor yang meninggal dunia itu perlu disiasat untuk membuat kesimpulan mengenai vaksin terbabit.

Di beberapa kawasan yang teruk dilanda wabak itu di Indonesia, seperti Kudus di Jawa Tengah, sebahagian besar dari beberapa ratus pekerja kesihatan yang diberi vaksin yang dijangkiti COVID-19 mengalami simptom ringan dan cepat sembuh, kata jurucakap, Siti Nadia Tarmizi.

“Tidak boleh dikatakan bahawa Sinovac tidak ideal,” katanya.

Data yang dikumpulkan oleh persatuan perubatan menunjukkan jumlah kematian dalam kalangan doktor menurun dari lonjakan terakhir negara pada bulan Disember dan Januari, ketika vaksinasi baru saja bermula dan sekitar 60 doktor meninggal dunia dalam setiap dua bulan akib COVID-19.

Setakat ini pada bulan Jun, 26 doktor telah meninggal dunia. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis: UMNO Sabah Sah Letak Calon

KOTA KINABALU: UMNO Sabah semalam mengesahkan akan meletakkan calon dalam Pilihan Raya Kecil (PRK) Kimanis yang akan diadakan nanti.

Pengerusi Badan Perhubungan UMNO Sabah, Datuk Seri Bung Moktar Radin, berkata pihaknya sudah mengenal pasti beberapa nama dan akan diumumkan sebelum penamaan calon PRK berkenaan.

“Mesyuarat hari ini memutuskan bahawa UMNO dan Barisan Nasional (BN) akan meletakkan calon dalam PRK Kimanis dan kita sudah mengenal pasti dua atau tiga calon serta akan mulakan gerak kerja kita untuk menghadapi PRK berkenaan,” katanya kepada Bernama selepas mesyuarat UMNO Sabah di sini malam tadi.

Turut hadir, Setiausaha Agung UMNO, Tan Sri Annuar Musa.

Mengulas mengenai ura-ura yang mengatakan bahawa bekas Menteri Luar, Datuk Seri Anifah Aman, ingin bertanding mempertahankan kerusi Parlimennya dalam PRK berkenaan atas tiket BN, Bung Moktar berkata UMNO Sabah terbuka mengenai perkara berkenaan.

“Spekulasi seperti itu memang ada…namun kalau dia (Anifah) benar-benar ingin menyertai UMNO, kita boleh bincangkan kerana UMNO sentiasa terbuka untuk menerima mana-mana pemimpin UMNO yang sudah meninggalkan parti, tetapi kita perlu buat perbincangan secara terperinci.

“Kita tidak boleh menerima begitu saja kerana UMNO ini mempunyai sistem dan perlu dihormati semua pihak,” katanya.

Mengenai kerjasama dengan parti pembangkang di Sabah untuk menghadapi PRK Kimanis, beliau berkata pihaknya akan mengadakan perbincangan dengan dengan parti pembangkang lain seperti Parti Bersatu Sabah (PBS).

“Kita akan cuba berbincang dengan mereka kerana kita tidak mahu kita sesama pembangkang bertembung dalam PRK berkenaan…memandangkan ini adalah kerusi UMNO, maka bagilah laluan kepada UMNO,” katanya.

Ketika ini, Suruhanjaya Pilihan Raya (SPR) menunggu perakuan daripada Mahkamah Persekutuan bagi mengambil tindakan selanjutnya untuk mengadakan PRK di kawasan Parlimen Kimanis yang kini kosong susulan keputusan mahkamah membatalkan kemenangan Datuk Seri Anifah Aman selepas mendapati ada kertas undi tambahan yang boleh menjejaskan keputusan pilihan raya.

Calon Parti Warisan Sabah Datuk Karim Bujang memfailkan petisyen pada 18 Jun 2018 bagi mencabar kemenangan Anifah yang bertanding atas tiket BN.

Pada PRU-14, Anifah yang merupakan bekas Menteri Luar memenangi kerusi Parlimen Kimanis dengan majoriti tipis 156 undi. – BERNAMA


Lelaki Maut Kenderaan Dipandu Terbabas

LAHAD DATU : Seorang lelaki maut selepas kereta pacuan empat roda maut dipandunya terbabas sendiri dalam kejadian di Jalan Silam, Taman Maju, di sini, awal pagi Isnin.

Dalam kejadian jam 4.45 pagi itu, lelaki yang memandu kereta Ford Ranger berusia 35 tahun itu disahkan meninggal dunia di lokasi kejadian.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 4.53 pagi.

Katanya, sepasukan lapan anggota dan pegawai bersama sebuah jentera serta van Unit Bantuan Perkhidmatan Kecemasan (ERMS) terus dikerah ke lokasi kejadian.

“Pasukan bomba kemudiannya menjalankan operasi mengeluarkan mangsa dari kenderaan pacuan empat roda yang terbabas masuk ke longkang di tepi jalan berkenaan.

“Sebaik berjaya dikeluarkan, mangsa disahkan meninggal dunia oleh pihak Kementerian Kesihatan Malaysia (KKM) yang hadir membantu di lokasi kejadian,” katanya dalam kenyataan media yang dikeluarkan, hari ini.

Menurutnya, mayat mangsa kemudiannya diserahkan kepada pihak polis untuk tindakan lanjut.

“Selepas memastikan tiada lagi sebarang kemerbahayaan yang wujud di lokasi kejadian, operasi ditamatkan pada jam 5.52 pagi,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Air India Express Tergelincir, Terbelah Dua Ketika Mendarat, 17 Terbunuh

SEKURANG-kurangnya 17 terbunuh dan lebih 100 cedera dalam kemalangan melibatkan sebuah pesawat Air India Express yang tergelincir dari landasan ketika mendarat di sebuah lapangan terbang berhampiran bandar Kozhikode, di Kerala, pada Jumaat.

Ketika kejadian, pesawat Boeing-737 yang membuat penerbangan dari Dubai ke Lapangan Terbang Antarabangsa Calicut itu, membawa pulang rakyat India yang terkandas di luar negara akibat pandemik COVID-19.

Menurut laporan Reuters, pendaratan dibuat dalam keadaan hujan lebat.

Pesawat tersebut membawa 190 penumpang dan anak kapal, termasuk 10 bayi, memetik kementerian penerbangan awam dalam satu kenyataan.

Nahas yang berlaku sekitar jam 7.40 malam waktu tempatan itu telah menyebabkan pesawat terbelah dua di landasan.

“Disebabkan faktor cuaca, ia tidak dapat mendarat pada kali pertama. Jadi, ia melakukan pusingan dan cuba menghampiri dari arah lain,” kata Menteri Penerbangan Awam Hardeep Singh Puri.

Bercakap kepada stesen penyiaran DD News, beliau berkata, siasatan lanjut perlu dilakukan bagi mengenal pasti punca sebenar kemalangan.

Katanya, pihak berkuasa berjaya menyelamatkan sebahagian besar penumpang kerana pesawat itu tidak terbakar ketika menuruni lereng di hujung landasan.

“Berita baiknya, pesawat terbelah dan kami dapat mengakses penumpang dengan mudah,” kata Puri, sambil menambah, ketika ini operasi menyelamat telah selesai.

Pejabat ketua menteri Kerala, di mana terdapat ramai warga India yang bekerja di Timur Tengah, mengatakan, selain 17 yang maut, 173 yang lain sedang dirawat di hospital.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Tetap Milik Malaysia Sampai Bila-Bila – Hishammuddin

KUALA LUMPUR: Malaysia tidak akan mengiktiraf dan memenuhi sebarang tuntutan negara asing ke atas Sabah, tegas Menteri Luar Datuk Seri Hishammuddin Tun Hussein hari ini.

Beliau berkata Sabah adalah hak milik Malaysia dan akan tetap menjadi sebahagian daripada negara ini.

“Kita tidak akan mengiktiraf apatah lagi memenuhi tuntutan asing terhadap Sabah. Pada masa yang sama, saya nak nyatakan di sini bahawa Sabah milik Malaysia dan akan tetap menjadi sebahagian Malaysia sampai bila-bila.

“Saya juga telah membidas Setiausaha Luar Filipina Teodoro Locsin Jr dan apa yang saya nyatakan amat jelas bahawa Malaysia mengutuk dan menolak kandungan di Twitter beliau yang dakwa Sabah bukan sebahagian daripada Malaysia,” katanya.

Hishammuddin menjawab celahan Datuk Azizah Mohd Dun (Bersatu-Beaufort) mengenai kenyataan dari Filipina itu terhadap Sabah semasa menggulung perbahasan usul menjunjung kasih titah Yang di-Pertuan Agong bagi kementerian tersebut di Dewan Rakyat di sini.

Pada 29 Julai lepas, beliau membidas Locsin berhubung hantaran Twitter ‘Sabah is not in Malaysia’ dan menyifatkan kenyataan itu sebagai tidak bertanggungjawab serta boleh menjejaskan hubungan dua hala antara kedua-dua negara.

Sehubungan itu, Hishammuddin dalam hantaran menerusi Twitter mengarahkan Wisma Putra memanggil Duta Filipina ke Malaysia Charles C. Jose untuk menjelaskan isu tersebut. – BERNAMA


Lebih Satu Juta Pelancong Kunjungi Sabah Dalam Tempoh Januari – Mei

KOTA KINABALU, 23 Jun – Sabah menerima kunjungan lebih sejuta pelancong dalam tempoh antara bulan Januari dan Mei lepas, dengan 662,560 daripadanya adalah dari kalangan pelancong tempatan yang tiba dengan penerbangan dalam negeri menerusi Lapangan Terbang Antarabangsa Kota Kinabalu.

Timbalan Ketua Menteri Sabah Datuk Christina Liew berkata kerajaan negeri meletakkan sasaran kehadiran jumlah pelancong yang mencecah seramai empat juta orang tahun ini, berbanding 3.8 juta ketibaan tahun lepas.

Beliau yang juga Menteri Pelancongan, Kebudayaan dan Alam Sekitar Sabah berkata pihak kerajaan percaya jumlah sasaran itu mampu dicapai dengan kerjasama semua pemain-pemain industri.

“Dalam industri pelancongan di Sabah, sokongan anggota MATTA (Persatuan Ejen-ejen Pelancongan dan Pengembaraan Malaysia) terhadap usaha kerajaan memajukan industri pelancongan amat penting sekali,” kata beliau semasa berucap di majlis sambutan Hari Raya Aidilfitri cawangan Sabah di sini malam ini.

Katanya kerajaan juga amat peka dengan pelbagai isu pelancongan yang perlu diberi perhatian seperti masalah kesesakan di pulau-pulau peranginan, isu kebersihan, isu pengusaha pelancongan tidak berdaftar, ancaman kepada spesis haiwan terancam, dan perkhidmatan pelanggan yang tidak memuaskan.


Harga Emas Cecah Paras Tertinggi Dalam Sejarah

KUALA LUMPUR: Harga emas yang mencecah paras tertinggi dalam sejarah hari ini berpotensi melepasi AS$2,000 (RM8,503.50) seauns atau kira-kira RM300 segram, disebabkan tekanan lebih besar ke atas ekonomi.

Penganalisis Kanan Penyumberan MineLife, Gavin Wendt, berkata tumpuan ketika ini beralih kepada mesyuarat Rizab Persekutuan (Fed) Amerika Syarikat (AS) minggu ini dengan wujudnya ramalan pelaksanaan langkah seterusnya dalam memacu ekonomi termasuk kemungkinan kadar faedah pada paras negatif.

“Situasi ini akan memberi tekanan lebih banyak dan menolak emas melepasi paras AS$2,000 seauns

“Wujud kebimbangan mengenai data Keluaran Dalam Negara Kasar (KDNK) AS yang lebih buruk daripada jangkaan pada suku kedua mencetuskan penjualan dolar,” katanya.

Wendt berkata, selain kelemahan dolar AS menjadi pemangkin utama peningkatan emas, momentum positif logam berharga itu juga dipacu daya tarikannya sebagai aset selamat di tengah-tengah pergolakan perdagangan AS-China.

“Kenaikan kukuh memang tidak dapat dielakkan sama seperti mana pasca krisis kewangan global,” katanya.

Harga emas mencecah paras tertingginya kepada AS$1,944.71 (RM8,268.43) seauns atau sekitar RM291.66 segram hari ini, mengatasi paras tertinggi AS$1,921.18 (RM8,168.60) atau RM288.14 segram yang dicatatkan pada 2011.

Penganalisis berkata, lonjakan harga logam berharga itu dicetuskan oleh kebimbangan mengenai ketegangan antara China dan AS serta peningkatan kes jangkitan COVID-19 di seluruh dunia.

Katanya, kekurangan isyarat jelas dan kemajuan dalam pakej rangsangan baharu di Washington juga mencetuskan impak positif kepada emas.

“Langkah Fed melaksanakan langkah pelonggaran monetari besar-besaran menyaksikan dolar AS lebih rendah sekali gus melonjak harga emas.

“Pelabur juga mula mempertimbang kesan ekonomi jangka panjang disebabkan COVID-19 dan kini kurang memasuki pasaran ekuiti selepas pasaran saham mencatat kenaikan,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


[UPDATE] Seorang lagi murid maut

SEORANG daripada dua mangsa yang parah dirempuh kereta dipandu lelaki disyaki mabuk di Jalan Tempasuk 2, Kampung Tempasuk 2, Kota Belud, meninggal dunia malam ini.

Maxryona Masdi, 7, murid Tahun Satu Sekolah Kebangsaan (SK) Tempasuk 2 yang parah di kepala, meninggal dunia di wad kecemasan Hospital Queen Elizabeth (QEH) pada 7 malam tadi.

Ketua Polis Daerah Kota Belud, Superintendan Mohd Zaidi Abdullah, berkata mangsa adalah adik kepada Max Christty Masdi, 10, yang meninggal dunia dalam kejadian sama, pagi tadi.

“Kami mendapati adik beradik itu adalah anak saudara kepada pemandu berusia 54 tahun yang disyaki mabuk ketika melanggar tiga mangsa terbabit ketika kejadian pagi tadi.

“Polis menasihati pengguna laman sosial agar berhenti menyebarkan gambar mangsa untuk menghormati keluarga mangsa yang masih berdukacita dengan kejadian berkenaan,” katanya.

Mohd Zaidi berkata, seorang lagi mangsa, Michelle Marianne David, 14, dilaporkan masih dalam keadaan kritikal akibat parah pada bahagian kepala.

Dalam kejadian 6.45 pagi hari ini, dua beradik berkenaan bersama Michelle Marianne dikatakan menunggu bas untuk ke sekolah sebelum dirempuh kereta Nissan Sentra. – Harian Metro


4,343 Kes Baharu Covid-19 Direkodkan Hari Ini

PUTRAJAYA: Jumlah kes baharu Covid-19 mencatatkan penurunan dengan 4,343 kes dilaporkan hari ini berbanding 4,701 kes semalam.

Ketua Pengarah Kesihatan, Tan Sri Dr Noor Hisham Abdullah berkata, data terbaharu itu menjadikan jumlah kumulatif kes di Malaysia setakat ini mencecah 2,506,309 kes.

Katanya, maklumat terperinci akan dimuatnaik ke laman web covidnow.moh.gov.my dengan data setiap hari dikemaskini selepas tengah malam.

Sehingga 7 November 2021: Jumlah kes COVID-19 yang dilaporkan adalah 4,343 kes (2,506,309 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


41 dikhuatiri maut pesawat Russia mendarat cemas

MOSCOW: Seramai 41 penumpang, termasuk sekurang-kurangnya dua kanak-kanak dipercayai maut, apabila pesawat penumpang milik Russia membuat pendaratan cemas di lapangan terbang paling sibuk di sini, sebelum terbakar.

Imej rakaman yang dimuat naik di media sosial menunjukkan pesawat Sukhoi Superjet 100 milik Aeroflot, mendarat di Lapangan Terbang Antarabangsa Sheremetyevo dan kelihatan api serta asap tebal dari badan kapal terbang itu.

Rakaman berkenaan juga menunjukkan penumpang melompat turun menerusi pelampung kecemasan di bahagian depan, sebelum berlari menjauhi pesawat yang sedang terbakar, manakala asap hitam memenuhi ruang udara.

“Terdapat 78 penumpang, termasuk anak kapal di dalam pesawat berkenaan.

“Menurut maklumat terkini yang diperoleh, 37 penumpang disahkan selamat,” kata jawatankuasa siasatan dalam satu kenyataan.

Katanya, pesawat itu dipercayai dalam perjalanan ke Murmansk, iaitu bandar di barat laut Russia.

Terdahulu, menteri kesihatan wilayah Moscow, Dmitry Matveyev, mengesahkan 11 penumpang pesawat itu cedera.

“Tiga daripada mereka sedang dirawat di hospital dan tidak mengalami kecederaan yang serius,” katanya.

Sementara itu, pasukan penyiasat enggan mengulas lanjut mengenai punca kemalangan itu.

“Presiden Russia, Vladimit Putin menyampaikan ucapan takziah kepada keluarga mangsa,” kata jurucakapnya, Dmitry Peskov.

Pada masa sama, Perdana Menteri, Dmitry Medvedev sudah mengarahkan satu jawatnkuasa khas ditubuhkan untuk menyiasat insiden terbabit.

Menurut pihak berkuasa, jet yang membawa 73 penumpang, termasuk lima anak kapal dilaporkan baru berlepas dari Sheremetyevo, ketika anak kapal mengeluarkan isyarat kecemasan.

“Pesawat Su-1492 berlepas mengikut jadual, iaitu pada jam 6.02 petang (waktu tempatan).

“Sebaik sahaja berlepas, anak kapal melaporkan wujud masalah dan mengambil keputusan untuk berpatah balik ke lapangan terbang.

“Pada jam 6.30 petang (waktu tempatan), pesawat itu membuat pendaratan cemas,” kata lapangan terbang itu dalam satu kenyataan. – AFP


Dua ‘Bodyguard’ Dirotan, Diacu Pistol Kerana Berpuasa

KUALA LUMPUR: Seorang majikan ditahan selepas dua pengawal peribadinya mendakwa dirotan kerana berpuasa, tidak sampai 24 jam selepas gambar dan salinan laporan polis kejadian itu tular di media sosial.

Ketua Polis Daerah Dang Wangi Mohamad Zainal Abdullah, berkata suspek berusia 43 tahun itu diberkas di kediamannya di Klang, Selangor kerana disyaki melakukan ugutan jenayah dengan pistol dan merotan dua lelaki terbabit disebabkan tidak berpuas hati dengan tindakan mereka berpuasa.

Menurutnya, kejadian bermula apabila pengadu dan seorang rakannya didatangi suspek yang bertanya sama ada mereka berpuasa atau tidak ketika berada di lobi sebuah kondominium di Jalan Pinang, Kuala Lumpur, kira-kira jam 11 malam tadi.

Zainal berkata selepas pengadu dan rakannya memaklumkan mereka berpuasa, majikannya memarahi dan menampar pengadu di kepala, sebelum mengikut suspek ke rumahnya di Batu Nilam, Klang.

“Apabila sampai di rumah suspek, pengadu dan rakannya dipukul menggunakan sebatang rotan dan diacukan pistol.

“Pengadu dan rakannya yang mengalami lebam di belakang badan kemudiannya mendapat rawatan di Hospital Tengku Ampuan Rahimah di Klang, sebelum membuat laporan polis di Balai Polis Klang kira-kira jam 3 pagi tadi,” katanya dalam kenyataan.

Mengulas lanjut, Zainal berkata siasatan awal polis mendapati pengadu dan rakan sekerjanya bekerja dengan sebuah syarikat kawalan keselamatan sebagai pengawal peribadi.

Beliau berkata siasatan polis mendapati punca kejadian disebabkan suspek tidak suka pengadu dan rakannya berpuasa pada bulan Ramadan dan memaksa mereka tidak berpuasa.

“Apabila pengadu enggan dengar arahan tersebut, suspek tidak puas hati dan tamparnya sekali di kepala semasa berada di Jalan Pinang.

“Pekerja suspek telah memukul pengadu dan rakannya semasa berada di rumahnya di Batu Nilam menggunakan rotan sehingga menyebabkan badan pengadu lebam dan mengalami pembekuan darah.

“Suspek semasa berada di rumahnya, bertindak merampas sepucuk pistol jenis Glock milik pengawal peribadinya dan mengacukannya ke arah pengadu sambil membuat ugutan bunuh,” katanya.

Berikutan itu, Zainal berkata polis membuka kertas siasatan mengikut Seksyen 323 dan Seksyen 506 Kanun Keseksaan kerana mencederakan serta melakukan ugutan jenayah.

“Polis juga merampas sepucuk pistol jenis Glock milik pengawal peribadi itu yang digunakan untuk mengugut kedua-dua mangsa,” katanya.

Beliau berkata polis masih mengesan beberapa suspek yang masih bebas bagi membantu siasatan kes terbabit.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GRS Platform Terbaik Perjuang Hak-Hak Sabah

KOTA KINABALU, 28 Mei : Pemimpin parti-parti komponen dalam Gabungan Rakyat Sabah (GRS) sependapat bahawa parti gabungan berkenaan adalah platform terbaik untuk memperjuangkan hak-hak Sabah seperti yang termaktub dalam Perjanjian Malaysia 1963 (MA63).

Presiden Parti Solidariti Tanah Airku (Star) Sabah Datuk Seri Dr Jeffrey Kitingan berkata GRS juga  adalah wadah terbaik untuk membangunkan Sabah sehingga mampu menjadi negeri termaju di Malaysia.

“Hari ini adalah sejarah politik bagi Sabah apabila hampir semua pemimpin parti di negeri ini dapat bersama-sama dalam satu perjuangan demi rakyat Sabah.

“Kesedaran pemimpin Sabah telah menjadikan GRS sebagai wadah perjuangan ‘Sabah First, Sayangi Sabah’. Pemimpin belajar kesilapan masa lampau. Atas kesedaran itu, hari ini kita bersatu bersama pemimpin politik yang ada pada hari ini,” katanya.

Beliau berkata demikian ketika berucap pada Majlis Pelancaran Gabungan Rakyat Sabah (GRS) di sini hari ini yang dirasmikan Pengerusi GRS Datuk Seri Hajiji Noor yang juga Ketua Menteri Sabah.

GRS kini disertai oleh Parti Pribumi Bersatu Malaysia (Bersatu) Sabah, Star Sabah, Parti Bersatu Sabah (PBS), Pertubuhan Kebangsaan Sabah Bersatu (USNO), dan Parti Maju Sabah (SAPP).

Terdapat lagi beberapa parti yang telah memohon menyertai GRS antaranya Parti Kesejahteraan Demokratik Masyarakat (KDM), Parti Liberal Demokratik (LDP) dan Parti Cinta Sabah (PCS).

Sementara itu, Presiden PBS Datuk Seri Dr Maximus Ongkili berkata perjuangan GRS dalam mempertahankan hak-hak negeri dan rakyat Sabah, seperti yang termaktub dalam MA63 sememangnya murni.

“Bagi kami di PBS, perjuangan MA63 amat sinonim dengan PBS yang kini berusia 37 tahun. Berbekalkan pengalaman lebih tiga dekad, PBS ingin menyeru kepada rakan-rakan dalam GRS agar tidak gentar atau malu untuk memperjuangkan hak-hak kita, apatah lagi yang termaktub dalam MA63.

“Menyentuh mengenai hak-hak kita, satu perkara yang perlu didukung oleh GRS ialah mengembalikan autonomi kuasa imigresen kepada Kerajaan Sabah. Di Sarawak, isu berkaitan imigresen adalah antara empat perkara yang dianggap ‘non-negotiable’ atau tidak boleh dibawa berunding,” tegasnya.

Beliau berkata GRS mampu mengukuhkan lagi perjuangan komponen-komponen parti demi negeri dan rakyat Sabah.

Presiden SAPP, Datuk Yong Teck Lee pula berkata penubuhan GRS adalah sesuatu perkara yang ditunggu-tunggu oleh rakyat Sabah.

“Inilah yang rakyat Sabah mahu. Mereka mahu pemimpin parti di Sabah bersatu, sama-sama memperjuangkan hak-hak kita di Sabah. Harap-harap pemimpin dan ahli GRS sentiasa bersikap terbuka untuk menerima sesiapa sahaja yang mahu membantu menyumbangkan tenaga dan fikiran kepada GRS,” katnya.

Sementara itu, Presiden USNO Tan Sri Pandikar Amin Mulia berkata sebab utama USNO menyertai GRS kerana percaya hanya melalui gabungan berkenaan rakyat Sabah boleh bersatu.

“Kita mahu menyumbang tenaga dan fikiran kepada GRS…kita mahu berjuang bersama-sama demi memajukan Sabah…kita mahu bersama-sama memperjuangkan hak Sabah dan GRS adalah wadah terbaik untuk kita berjuang,” tambahnya. – BERNAMA


Salleh Mohon Sertai Semula UMNO – Bung Moktar

KOTA KINABALU: UMNO Sabah sudah menerima surat permohonan bekas Bendahari UMNO Datuk Seri Dr Salleh Said Keruak untuk menyertai semula parti, kata Pengerusi Badan Perhubungan UMNO negeri Datuk Seri Bung Moktar Radin.

Beliau berkata surat permohonan Salleh itu diterima UMNO Sabah satu atau dua minggu lepas.

“UMNO sudah pun menerima permohonan (Salleh) secara rasmi dan saya telah memanjangkannya (permohonan) itu kepada Majlis Tertinggi UMNO untuk dipertimbangkan dan diperhalusi …(sedang dalam) proses diberi pertimbangan dan kelulusan.

“UMNO Sabah terbuka iaitu kita membuka pintu kepada mana-mana bekas ahli dan pemimpin daripada mana-mana parti termasuk daripada UMNO dahulu yang ingin kembali (menyertai UMNO semula), kita terima,” katanya ketika dihubungi Bernama di sini, pada Selasa.

Terdahulu, Salleh yang juga bekas Ketua Menteri Sabah menerusi catatan dalam blog beliau sallehsaid.com memaklumkan bahawa beliau telah membatalkan permohonannya untuk menyertai PKR.

Beliau mengambil keputusan itu pada April lalu selepas memikirkan secara mendalam dan mengambil kira landskap politik hari ini termasuk pergolakan dalaman PKR.

Salleh yang juga bekas Menteri Komunikasi dan Multimedia memohon menyertai PKR pada Oktober tahun lalu selepas beliau bersama sebilangan besar kepimpinan UMNO Sabah meninggalkan parti pada Disember 2018.-BERNAMA


Rosmah ditahan SPRM

KUALA LUMPUR: Isteri bekas Perdana Menteri, Datin Seri Rosmah Mansor ditahan jam 3.20 petang ketika memberi keterangan di Ibu Pejabat Suruhanjaya Pencegahan Rasuah Malaysia (SPRM), di sini.

Rosmah Mansor tiba di Ibu Pejabat SPRM pada jam 10.42 pagi tadi untuk memberi keterangan kali ketiga.

Difahamkan, Rosmah disoal siasat berhubung syarikat subsidiari 1Malaysia Development Berhad (1MDB), SRC International Sdn Bhd dan pengubahan wang haram.

SPRM, dalam satu kenyataan sebentar tadi, mengesahkan penahanan Rosmah berhubung siasatan pengubahan wang haram selepas SPRM mendapat izin mendakwa daripada Pejabat Peguam Negara.

Susulan itu, Rosmah akan menghadapi beberapa pertuduhan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Rosmah akan dibawa ke Mahkamah Sesyen Kuala Lumpur esok pada jam 8 pagi untuk menghadapi pertuduhan terbabit.


Musim panas: pengusaha buah, sayur berdepan risiko tanaman rosak

TAWAU, 1 Mac – Pengusaha tanaman buah-buahan dan sayur-sayuran di daerah ini berdepan risiko tanaman rosak ekoran cuaca panas serta kering, pada ketika ini.

Melihat risiko itu, seorang pengusaha tembikai di Apas Parit, Rakmah Manti, 44, membuat keputusan untuk menghentikan sementara kerja-kerja penanaman tembikai sehingga hujan turun.

Katanya, tindakan itu diambil bagi mengelak tanaman diusahakan rosak akibat kekurangan sumber air.

“(Tentu) rugi, tiada penanaman, tiada hasil kerana kalau di tanam juga tanpa cukup air , tembikai berisiko rosak, dan sekarang ini kita lakukan kerja-kerja pembersihan tanah sahaja, sehingga ada hujan, barulah kita tanam balik,” katanya kepada Bernama.

Selain itu, Rakmah yang akan menuai tanaman tembikai di Tapak Kekal Pengeluaran Makanan(TKPM) Batu 15 di sini, pada April depan berharap agar buah tersebut tidak rosak.

“Bulan depan (tembikai) boleh tuai, dan kawasan ini tiada masalah air cuma pertumbuhan tembikai pada musim panas, jika tidak cukup air selalunya terbantut (saiz kecil),” katanya kesan lain pada musim panas pula, bil air di TKPM melambung dan pernah mencecah RM2,000.

Di TKPM dan Apas Parit, Rakmah mengusahakan tanaman tembikai kahwin (tidak berbiji) serta  tembikai biasa (berbiji) dan pengeluaran pada hari biasa mampu mencecah antara tiga hingga 25 tan metrik setiap dua bulan sekali.

Rakmah dalam pada itu tidak menolak, harga buah-buahan di Tawau akan meningkat  jika  pengeluaran kurang dan permintaan tinggi.

Sementara itu, seorang pengusaha sayur-sayuran berdaun di Hill Top, Augustina Tandiayu, 45, berkata benih bayam yang disemainya sejak dua minggu lalu terbantut sehingga hari ini.

“Cuaca panas, sayur lambat besar dan ada juga yang kering (mati) akibat tak cukup air,” katanya yang mengusaha pelbagai jenis tanaman seperti bayam merah, bayam taiwan, bayam putih dan bayam biasa selain menanam sawi dan kangkung.

Bagi pengusaha sayur sawi di Hill Top, yang hanya dikenali sebagai Yohanes, 50, suhu panas yang semakin meningkat juga membawa kepada masalah serangga perosak yang akhirnya menyebabkan sayur-sayuran berkualiti rendah.

“Ada yang rosak dan tidak boleh dijual lagi,” katanya sayur sawi boleh dituai selepas 20 hari dan akan dijual RM6 hingga RM7 satu ikat kepada pemborong.

Augustina dan Yohanes senada berkata jika kualiti sayur yang dihasilkan tidak begitu baik, orang tidak akan membeli dan itu menjadi satu kerugian kepada pengusaha dan lambakan sayuran berlaku.

Sebelum ini, Pengarah Jabatan Meteorologi Sabah Azemi Daud berkata, keadaan cuaca panas dan kekurangan hujan di Sabah dijangka berterusan sehingga Mac, kecuali Bahagian  Kudat, Sandakan dan Tawau yang dijangka boleh berterusan sehingga April.

Dalam pada itu, Pengarah Jabatan Alam Sekitar Sabah, Tunku Khalkausar Tunku Fathahi berkata  36 titik panas dikesan sepanjang Februari berikutan cuaca panas dan kekurangan hujan selain faktor pembakaran terbuka.

Katanya satu titik panas turut dikesan di Tawau.


Covid-19: Kluster Jalan Sulaman Babitkan Pekerja Pasar Raya

KOTA KINABALU: Kes positif baharu Covid-19 menurun selama empat hari berturut-turut kepada 295 kes, satu kematian dan satu kluster baharu.

Kluster baharu iaitu kluster Jalan Sulaman, Kota Kinabalu membabitkan kakitangan sebuah pasar raya di Sulaman. Sebanyak enam kes baharu dikesan bagi kluster ini dengan bilangan kumulatif sebanyak 23 kes.

Menteri Kerajaan Tempatan dan Perumahan, Datuk Seri Panglima Masidi Manjun berkata, kes kematian hari ini dilaporkan di Putatan.

Masidi berkata, daripada 295 kes baharu hari ini, Kota Kinabalu mencatatkan kes tertinggi dengan 52 kes, diikuti Tawau (47), Putatan (30), Penampang (22), Keningau (17), Kudat (16), Papar (14), Lahad Datu (13), Sandakan (13), Kunak (13), Kota Marudu (10), Tuaran (9), Beaufort (7), Kalabakan (6), Kinabatangan (5), Kuala Penyu (5) dan tiga kes di Ranau, Kota Belud dan Semporna.

Manakala, dua kes di Pitas, Nabawan dan Tenom serta satu kes di Telupid.

Menurutnya, daripada 295 kes positif itu, sebanyak 211 kes atau 71.5 peratus dari saringan kontak rapat, saringan bergejala 55 kes, saringan kluster baharu dan sedia ada 10 kes, saringan pra kemasukan wad enam kes, saringan pelajar masuk asrama dua kes dan 11 kes adalah dari lain-lain kategori.

Sementara itu, sebanyak 419 kes pulih dilaporkan, dengan kumulatif kes sebanyak 43,628 kes. Kes kematian di Sabah bertambah menjadi 316 kes.

Setakat ini, sebanyak 47,737 kes Covid-19 dilaporkan di Sabah dengan 2,618 kes aktif yang sedang menerima rawatan, iaitu 772 orang di hospital dan 1,844 orang di Pusat Kuarantin dan Rawatan Berisiko Rendah (PKRC).

Terdapat 95 orang ditempatkan di Unit Rawatan Rapi (ICU) dan 26 orang memerlukan alat bantuan pernafasan.

Bilangan keseluruhan katil di hospital dan PKRC di Sabah adalah 6,506 katil dan peratus penggunaan adalah 40.24 peratus.

Hari ini, berlaku pengurangan katil di Hospital Duchess of Kent, Sandakan 28 katil, PKRC Taman Sri Sapagaya 252 katil dan PKRC Kudat Rest House 18 katil berikutan kemasukan pesakit Covid-19 berkurang.

Dengan pengurangan katil itu, fasiliti hospital dan PKRC sedia ada masih mampu menerima dan merawat pesakit Covid-19 dengan selesa dan selamat. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar UMS Dakwa Tertekan Kena Kuarantin Wajib

KOTA KINABALU: Arahan kuarantin wajib 14 hari sebelum dibenarkan balik ke Semenanjung menyebabkan kalangan pelajar Universiti Malaysia Sabah (UMS) tertanya-tanya kewajaran arahan itu terutama selepas 45 hari mereka terperangkap di kampus.

Arahan itu dikatakan menyebabkan ramai pelajar universiti itu tertekan, malah ada ibu bapa menghubungi media mendakwa anak mereka murung dan berubah sikap termasuk tidak lagi menjawab panggilan telefon.

Beberapa pelajar UMS yang dihubungi turut berharap pihak berkuasa Sabah mengkaji semula arahan itu.

Bagi Muhammad Fakhrul Hakimin Mokhtar, 23, pelajar ijazah Sosiologi dan Antropologi Sosial, dia berharap arahan itu dipertimbangkan semula. Jika dikatakan pelajar dikhuatiri positif COVID-19 dan menjangkiti orang lain ketika dalam perjalanan, kerajaan sudah membuat SOP yang jelas bagi melindungi keselamatan pelajar.

“Kerajaan pusat juga sudah pun memberi kelonggaran Perintah Kawalan Pergerakan kepada pelajar untuk dihantar pulang,” kata anak kelahiran Terengganu itu.

Muhammad Fakhrul berkata, keluarganya di kampung turut berasa kecewa kerana ramai pelajar di Semenanjung sudah pulang ke rumah masing-masing tanpa perlu kuarantin terlebih dulu.

Bagi pelajar jurusan Geologi, Wan Muhammad Bazlan Baharudin, 22, pula dia masih tidak dapat memahami rasional pelajar UMS dikehendaki untuk kuarantin sebelum dibenarkan balik.

“Berdasarkan memo yang dikeluarkan pihak pengurusan, saya kurang jelas mengenai arahan kuarantin yang perlu dilalui pelajar yang berada di kampus.

“Persoalannya adakah selama 45 hari kami berada di kolej tidak dibenarkan keluar dari universiti tidak dikira sebagai kuarantin?” katanya yang berasal dari Perak.

Bagaimanapun, katanya, keluarga memahami dan memberi semangat untuknya mematuhi arahan universiti.

“Saya dengar khabar bahawa ramai ibu bapa pelajar yang marah pihak pengurusan,” katanya.

Pengarah Jabatan Kesihatan Negeri Sabah ( JKNS ), Datuk Dr Christina Rundi dalam satu kenyataan sebelum ini berkata bilangan pelajar di Sabah yang akan pulang ke Semenanjung agak ramai dan pihaknya bimbang akan berlaku jangkitan.

“Ada sekitar 2,000 pelajar di Sabah dijangka bergerak keluar ke negeri lain dan pergerakan ini membabitkan jumlah yang besar dalam masa singkat dan berpotensi untuk penularan jangkitan COVID-19 pada skala besar.

“Terdapat banyak persoalan dan ketidakpuasan hati dalam kalangan ibu bapa berhubung keputusan itu namun JKNS berharap agar ibu bapa memahami situasi ini dan memberikan kerjasama,” katanya.

Sementara itu, Ketua Menteri Sabah Datuk Seri Mohd Shafie Apdal dilaporkan berkata, semua penuntut IPT Sabah dari Sarawak dan Semenanjung hanya perlu menjalani kuarantin di rumah selama tempoh 14 hari dan tidak perlu ke pusat kuarantin wajib. – Berita Harian


Malaysia Airlines Tawar Tiket Serendah RM59

KUALA LUMPUR: Malaysia Airlines menawarkan tiket penerbangan serendah RM59 sehala serta diskaun sehingga 50 peratus bagi pakej MHholiday sempena dengan kebenaran rentas negeri yang diberikan kerajaan bermula esok.

Pelanggan dapat menikmati tambang Economy Lite dari hanya RM59 semua dalam satu ke semua destinasi di Semenanjung Malaysia dan tambang menarik ke Sarawak dan Sabah juga masing-masing berharga dari RM109 dan RM159.

Ketua Pegawai Eksekutif Malaysia Airlines Kapten Izham Ismail berkata, kebenaran rentas negeri itu akan memberi dorongan hebat kepada perniagaan dan meningkatkan kembali sosio-ekonomi negara.

Beliau berkata, pihaknya juga melihat tempahan tiket penerbangan semakin memberangsangkan, mencerminkan keyakinan pelanggan dan permintaan yang tinggi untuk perjalanan.

“Malaysia Airlines juga merekodkan peningkatan lebih daripada 500 peratus tempahan sejak pembukaan semula gelembung pelancongan di Langkawi.

“Selain itu, cabang operasi pelancongan kami, MHholidays, juga menunjukkan trend menaik dengan pakej percutian terjual lebih 100 peratus daripada sasaran kami,” katanya dalam satu kenyataan, hari ini.

Izham berkata, tawaran istimewa itu juga merangkumi elaun bagasi kabin tujuh kilogram (kg), makanan ringan, makanan dan minuman percuma serta hiburan dalam penerbangan.

Katanya, tawaran itu sah untuk tempahan bermula 10 Oktober sehingga 31 Oktober 2021 untuk perjalanan segera sehingga 21 April 2022.

Selain itu, pelanggan juga boleh memilih tambang Economy Flex untuk menikmati faedah perjalanan premium, termasuk penukaran tarikh tanpa had percuma, pengembalian wang secara percuma tanpa bayaran, fleksibiliti Go Show, keutamaan daftar masuk dan elaun bagasi daftar masuk sebanyak 35 kg.

Menurutnya, cabang operasi pelancongannya, Mhholidays turut memberikan tawaran sehingga 50 peratus dengan Kempen Breakfree Deals pada pakej penerbangan dan hotel untuk percutian di seluruh negara bermula RM249.

“Dari sudut keselamatan pula, kesemua anak kapal sudah mendapat vaksin lengkap dan Malaysia Airlines turut diberi penarafan tujuh bintang untuk langkah kesihatan dan keselamatan Covid-19 dari AirlineRatings,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Mahu Peter Anthony Terus Pimpin SAFA

KOTA KINABALU: Perubahan dalam pucuk pimpinan Persatuan Bola Sepak Sabah (Safa) yang dibuat kerajaan negeri pimpinan Parti Warisan Sabah (Warisan) selepas mengambil alih pentadbiran negeri adalah faktor penentu kepada kejayaan Skuad Tambadau menjuarai Liga Perdana.

Ketua Menteri Datuk Seri Mohd. Shafie Apdal berkata, sebagai pemimpin muda, Datuk Peter Anthony yang dilantik memangku jawatan Presiden Safa telah berjaya menggalas tanggungjawab itu terutama dalam menjaga kebajikan pemain serta mewujudkan ikatan kekeluargaan antara pemain dan pengurusan pasukan.

Sehubungan itu, beliau berkata sewajarnya Peter dilantik terus memegang jawatan itu secara kekal dalam mesyuarat agung Safa untuk memastikan pasukan dapat mengekalkan momentum menghadapi Liga Super musim depan.

“Saya sokong beliau jadi presiden kerana mempunyai keyakinan kepadanya sebagai orang muda dan ada dedikasi yang tinggi terhadap pasukan.

“Kebajikan semua pemain dijaga kerana penting untuk membawa pasukan ke arah lebih jauh, walaupun ada pemain dari luar tetapi mereka dilayan seperti keluarga, oleh itu saya mahu beliau teruskan, jangan rosakkan,” katanya dalam sidang akhbar selepas perlawanan menentang Kelantan malam tadi.

Mohd. Shafie berkata, corak pentadbiran yang dibawa Peter ke dalam Safa adalah sama dengan kerajaan negeri iaitu mengamalkan tadbir urus yang baik dan telus sepanjang masa.

Katanya, pasukan bola sepak negeri adalah milik rakyat sama seperti kerajaan Warisan yang dipilih rakyat, justeru pemimpin perlu bertanggungjawab dan amanah jika tidak kerajaan itu atau pasukan yang dibimbing akan rosak.

“Kita melalui liku-liku kalau diingat kembali perubahan yang dibuat, bukannya mudah, saya berbincang dengan ramai orang saya kata pemimpin yang ada dalam pasukan mesti betul.

“Kita lihat bukan hanya di negara kita malah mana-mana pasukan pun berlaku pertukaran pemimpin tetapi yang penting ialah kepimpinan dibawa dan sebab itulah saya beritahu Peter awak perlu pimpin pasukan,” katanya.

Mengulas tentang ganjaran untuk pasukan selepas menamatkan kemarau kejuaraan selama 23 tahun, Mohd. Shafie berkata, habuan memang ada namun biar diumumkan oleh Safa selepas ini.

Menurutnya, beliau tidak mahu pemain bermain semata-mata untuk mengejar ganjaran tetapi mereka perlu mempunyai rasa bangga menyarung jersi pasukan dan bekerja keras mencapai kemenangan.


Saya Setia Bersama Kepimpinan Shafie Apdal – Ben Chong

KOTA KINABALU: Ahli Dewan Undangan Negeri (ADUN) N2 Tanjung Kapor, Ben Chong menafikan khabar angin yang mengaitkan nama beliau antara 18 ADUN di Sabah yang berpaling tadah menyertai pembangkang.

Katanya, beliau akan terus setia bersama parti Warisan dan menyokong kepimpinan Ketua Menteri Sabah, Datuk Seri Mohd Shafie Apdal.

“Tiada istilah ada Ahli Dewan Undangan Negeri (ADUN) Blok Kerajaan Negeri Sabah yang akan berpaling tadah dan membiarkan pembangkang merampas mandat rakyat Sabah.

“Ini semua adalah taktik kotor pembangkang  yang tidak pernah berhenti menabur fitnah tanpa menghormati bulan Ramadan dan Hari Raya yang disambut oleh rakan-rakan yang beragama Islam,” katanya.

Pembantu Menteri Perdagangan dan Industri berkata demikian dalam satu kenyataan di sini hari ini.

Menurut Ben, pihak pembangkang sepatutnya memperbanyakkan kerja untuk membantu rakyat Sabah yang kesusahan akibat impak Covid-19, bukannya terlalu bermain politik.

“Pembangkang di Sabah terutama UMNO  kelihatan amat kemaruk kuasa sehingga sanggup berilusi rampasan kuasa tampuk pemerintahan negeri Sabah akan berlaku.

“Jangan cakap tak serupa bikin, pandang cermin dahulu kerana kamu tidak mempunyai kekuatan berbuat demikian,” tegasnya sambil menambah, Pemuda UMNO Sabah seumpama Ayam Bertelur Sebiji, Riuh Sekampung.

Jangan memperbodohkan rakyat Sabah dengan mengatakan 19 ADUN sahaja yang hadir dalam Sidang Media Ketua Whip Kerajaan Negeri merangkap Timbalan Ketua Menteri, Datuk Seri Panglima Wilfred Madius Tangau baru-baru ini sebagai bukti Shafie kehilangan sokongan dari Wakil Rakyat Blok Kerajaan.

“Macam budak-budak, kita sibuk dengan tugasan menjaga rakyat sambil mengikut SOP yang ditetapkan oleh MKN dan pihak hotel – tidak boleh mengadakan sidang media dalam kelompok yang besar – mereka tuduh sudah tidak sokong Shafie.

“Bila kita hadir dalam kelompok yang besar seperti semasa persidangan DUN baru-baru ni, mereka kata pulak kami langgar SOP MKN,” ujar beliau.

Sebagai pemimpin, mereka sepatutnya lebih matang dalam mengeluarkan kenyataan. Namun, Inilah kualiti yang ada pada UMNO Sabah.

Ahli Majlis Tertinggi (AMT) Warisan itu turut membidas kenyataan Ketua UMNO Sabah, Datuk Seri Bung Mokhtar yang disifatkan sebagai cakap kosong dan tiada fakta.

Sebagai seorang pemimpin yang mengetuai UMNO di Sabah, Bung sepatutnya mengutarakan hujah yang berfakta bagaimana pembangkang boleh mengambil alih kerajaan negeri.

Walaubagaimanapun, menurut Ben, kenyataan Bung amat jelas menunjukkan UMNO dan pembangkang pada hakikatnya tidak berkemampuan untuk menumbangkan kerajaan negeri Sabah.

“Semua orang tahu ketegasan Bung namun kenyataan beliau di Media baru-baru ini jelas menunjukkan tiada fakta yang jelas selain daripada bermain dengan budaya melompat umpama katak di Sabah dan kononnya mereka mempunyai strategi,” kata Ben.

Apa yang pasti, kerajaan negeri kukuh dengan 43 kerusi (tidak termasuk 5 ADUN Lantikan) berbanding dengan pembangkang 17 amat jauh berbeza dengan senario di Johor, Melaka, Perak dan Kedah.

“Tambahan pulak, UMNO dan pembangkang Sabah sepatutnya lebih risau dengan Kedudukan Kerajaan Persekutuan yang amat goyah dengan majoriti yang tipis,” kata Ben.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pesta Kaamatan tidak sepatutnya dipolitikkan: Peter

KOTA KINABALU: Perayaan Pesta Kaamatan adalah kebudayaan masyarakat Kadazan, Dusun dan Murut (KDM) dan dan tidak sepatutnya melibatkan politik.

Menteri Pembangunan Infrastruktur merangkap Pengerusi Jawatankuasa Induk Pesta Kaamatan Negeri 2019, Datuk Peter Anthony berkata perayaan kebudayaan harus dipertahankan berteraskan budaya.

“Pesta Kaamatan ini kita lihat semakin hampir kemuncaknya yang mana hampir semua daerah selesai menjalankan perayaan tersebut.

“Tetapi di kawasan Bingkor ini ada sedikit kekeliruan dan itu adalah masalah masalah teknikal. Dan saya percaya dengan sikap keterbukaan kita di kerajaan baharu yang bersifat inklusif ini, saya rasa tidak ada masalah bagi kita.

“Lagipun ini adalah kebudayaan yang harus kita pertahankan bukannya sesuatu kedudukan yang melibatkan politik dan sebagainya,” katanya dalam satu sidang media selepas mengedarkan juadah sungkai kepada penumpang-penumpang kereta api, di Stesen Kereta Api Sembulan, hari ini.

Ketika ditanya berkenaan status Pesta Kaamatan Bingkor yang dikatakan tidak diiktiraf baru-baru ini, Peter berkata Kaamatan adalah kelangsungan budaya masyarakat KDM dan isu berkenaan Pesta Kaamatan Bingkor yang dikatakan tidak diiktiraf itu adalah masalah kecil dan telah diselesaikan.

Katanya kerajaan negeri turut mengalu-alukan mana-mana pihak yang ingin bekerjasama dalam penganjuran Pesta Kaamatan itu.

Terdahulu, SabahNewsToday turut melaporkan berkenaan kontroversi status Unduk Ngadau Bingkor Cora Wybin yang telah diselesaikan dengan cara positif.

Naib Presiden Persatuan Kebudayaan Kadazan Dusun (KDCA) merangkap Pengerusi Jawatankuasa Pelaksana dan Penyelaras Induk (MICC) Kaamatan Negeri, Datuk Daniel Kinsik turut mengesahkan bahawa Cora kekal sebagai wakil Dun Bingkor ke pertandingan Unduk Ngadau Kaamatan peringkat negeri nanti.

Daniel berkata beliau ada menghubungi Peter untuk menyelesaikan masalah berkenaan pagi Selasa.

Tambahnya isu terbabit sudah diselesaikan oleh Peter sendiri dan Cora adalah Unduk Ngadau Bingkor yang sah. -SabahNewsToday


138 Anggota Kesihatan KKM Dikesan Positif, Tapi Bukan Berpunca Dari Wad Covid-19

Terdapat seramai 138 anggota kesihatan Kementerian Kesihatan Malaysia (KKM) telah dikesan dijangkiti Covid-19 setakat Khamis (2 April 2020), jam 12 tengahari.

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah dalam satu Sidang Media Perkembangan COVID-19 Di Malaysia yang berlangsung sebentar tadi.

Menurut Dr Noor Hisham, berdasarkan siasatan tiada kes yang berpunca daripada pengendalian dan rawatan kes yang telah disahkan positif daripada wad Covid-19 ataupun Unit Rawatan Rapi di fasiliti KKM.

Daripada jumlah tersebut, kata Dr Noor Hisham, kementerian telah mengenalpasti terdapat beberapa punca jangkitan Covid-19 ke atas kesemua warga KKM tersebut.

Sebanyak 58 kes (42%) berkaitan dengan majlis perkahwinan yang dihadiri oleh individu yang  juga menghadiri perhimpunan di Seri Petaling.

Sebanyak 14 kes (10.1%) berkaitan dengan pesakit Severe Scute Respiratory Infection (SARI) dan kes bergejala ringan di mana, mereka tidak tahu atau tidak memaklumkan status mereka. Dua kes daripada kumpulan ini tidak memaklumkan yang mereka telah menghadiri perhimpunan di Seri Petaling.

Sebanyak 9 kes (6.5%) dari kontak dengan ahli keluarga yang positif Covid-19.

Sebanyak 6 kes (4.3%) dengan sejarah melawat ke luar negara dan 4 kes (2.9%) daripada rakan yang positf Covid-19.

Sebanyak 3 kes (2.2%) dari pendedahan semasa aktiviti saringan di lapangan dan 2 kes (1.4%) telah hadir perhimpunan di Seri Petaling.

Manakala, baki 42 kes (30.4%) masih dalam sisatan punca jangkitan.

Sementara itu, Dr Noor Hisham turut mengingatkan semua pengamal perubatan di seluruh negara untuk sentiasa mengambil langkah pencegahan Covid-19 agar dapat mengelakkan mereka daripada dijangkiti.

”Semua anggota kesihatan dan barisan hadapan termasuk pengamal perubatan swasta dan NGO yang merawat pesakit perlu menggunakan penutup hidung dan mulut.

”Anggota kesihatan juga perlu mengamalkan langkah-langkah pencegahan seperti yang telah disarankan terutamanya dalam memastikan tangan sentiasa bersih, mengamalkan penjarakan sosial dan pemakaian alat pelindung diri (PPE) mengikut keperluan terutamanya ketika melaksanakan prosedur klinikal,” kata beliau.

Beliau juga turut menyeru orang ramai yang datang mendapatkan rawatan di klinik mahupun hospital agar memberikan maklumat secara jujur dan tepat mengenai sejarah kontak rapat kes postif Covid-19 atau kehadiran ke mana-mana perhimpunan dan sejarah perjalanan ke luar negara.

138 anggota kesihatan KKM telah dikesan positif #COVIDー19 sehingga 2 April.Tiada kes yang berpunca daripada pengendalian kes positif di wad. Berikut pecahan kes dan punca jangkitan. pic.twitter.com/aknFfQokBB

Sumber: Sidang Media KKM, KKM Putrajaya


(VIDEO) ‘Saya Mengaku Saya Jadi Barua’ – Norhizam Hassan Baktee

MELAKA: “Saya mengaku saya jadi barua.” Demikian kata Ahli Dewan Undangan Negeri (ADUN) Pengkalan Batu Datuk Norhizam Hassan Baktee yang menyatakan sokongan kepada Perikatan Nasional.

Dalam sidang media mengumumkan peralihan kuasa kerajaan Melaka sebenar tadi, Norhizam berkata, beliau bertindak menyatakan sokongan kepada Perikatan Nasional demi orang Melayu.

“Saya bertindak demi kepentingan orang Melayu yang mana saya sudah bekerja keras, mereka kata nak berkhidmat tapi saya tengok saya jadi barua saja.

“Bila hati dan jiwa raga saya serahkan (kepada kepimpinan sebelum ini), ini yang berlaku. Saya kecewa, jadi saya balik ke pangkuan. Saya harap barisan kepimpinan kerajaan baru tak kecewakan rakyat,” katanya.

Ditanya mengenai kedudukannya dalam DAP, Norhizam berkata, beliau bersedia dengan semua kemungkinan.

“Itu antara saya dengan parti. Saya bersedia dengan semua kemungkinan,” katanya.


BN Menang PRK Slim Dengan Majoriti 5 Kali Ganda Daripada PRU14

TANJUNG MALIM: Barisan Nasional berjaya mempertahankan kerusi Dewan Undangan Negeri (DUN) Slim dalam pilihan raya kecil hari ini dengan majoriti 5 kali ganda lebih banyak berbanding Pilihan Raya Umum ke-14 lalu.

BN yang diwakili Mohd Zaidi Aziz meraih 13,060 undi menewaskan 2 calon bebas, Amir Khusyairi Mohamad Tanusi dan Santhara Sekaran Subramaniam dengan majoriti 10,945 undi.

Pegawai Pengurus PRK Slim, Shamsul Ridzuan Idris mengumumkan Amir Khusyairi yang mewakili kumpulan Dr Mahathir Mohamad hanya memperoleh 2,115 undi, manakala Santhara Sekaran meraih 276 undi yang menyebabkan beliau hilang depositnya.

Pengumuman itu dibuat di pusat penjumlahan undi di Majlis Daerah Tanjung Malim.

Sebanyak 327 kertas undi ditolak daripada semua 56 saluran peti undi untuk PRK Slim.

Semua 13 pusat mengundi, termasuk undi pos dimenangi BN.

PRK DUN Slim diadakan berikutan kematian penyandangnya, Mohd Khusairi Abdul Talib pada 15 Julai lalu akibat serangan jantung.

Khusairi menjadi Adun Slim sejak Pilihan Raya Umum ke-11 pada 2004.

Pada PRU14, beliau berjaya mempertahankan kerusi itu dengan majoriti 2,183 undi, menewaskan calon PPBM yang bertanding atas tiket PKR, Mohd Amran Ibrahim dan calon PAS, Muhammad Zulfadli Zainal.

PRK DUN Slim ialah PRK ke-2 yang diadakan dalam normal baru susulan penularan Covid-19 selepas PRK DUN Chini bulan lalu.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Long Pasia macam Switzerland – KM

SIPITANG: Kerajaan negeri mengenal pasti Kampung Long Pasia, sebuah perkampungan terpencil masyarakat Lundayeh di daerah ini sebagai tarikan pelancongan yang sangat berpotensi di negeri ini.

Ketua Menteri, Datuk Seri Mohd Shafie Apdal, yang pertama kali melawat kampung itu hari ini, mengakui sangat tertarik dengan keindahan persekitaran dan kekayaan alam semula jadi dimiliki Long Pasia.

“Keindahannya seperti di Switzerland, dengan udaranya yang segar dan kehijauan bukit. Saya harap masyarakat di sini akan terus menjaga alam sekitar untuk generasi akan datang.

“Kampung ini ada faktor penarik pelancongan yang perlu dikembangkan dan didedahkan,” katanya ketika melancarkan projek Sistem Pembinaan Berindustri (IBS) Sekolah Kebangsaan (SK) Long Pasia, di sini.

Bercakap kepada pemberita selepas majlis itu, Mohd Shafie menekankan keperluan untuk membangunkan produk pelancongan untuk Long Pasia seperti inap desa, berakit dan menyusuri hutan.

“Kita mesti memastikan produk pelancongan dilengkapkan terlebih dahulu dan selepas itu kita boleh mengimbanginya dengan projek menaik taraf padang terbang supaya pesawat kecil boleh mendarat.

“Jalan raya batu kerikil dan berlumpur yang menghubungkan kampung ini sekarang tentu menyukarkan pelancong melawat Long Pasia kerana mengambil masa kira-kira tujuh jam dari Kota Kinabalu,” katanya.

Beliau berkata demikian ketika diminta mengulas sama ada kerajaan negeri akan melihat kemungkinan menghidupkan semula perkhidmatan udara menghubungkan Long Pasia dengan Kota Kinabalu yang pernah beroperasi antara 1970-an hingga 1990-an.

Terdahulu, Mohd Shafie menggalakkan penduduk Long Pasia supaya mengambil peluang membangunkan kawasan berkenaan dengan sokongan kerajaan negeri.

“Penduduk boleh mengusahakan ternakan lembu misalnya. Saya juga nampak potensi membangunkan industri buluh di Sipitang, khususnya di Long Pasia ini,” katanya.

Katanya, kerajaan negeri juga memberi perhatian kepada cadangan untuk menaik taraf jalan raya menghubungkan Long Pasia dengan Mendulong, di sini dan akan memohon peruntukan Kerajaan Pusat. – Berita Harian


3 ditahan disyaki curi barang jualan majikan

KOTA MARUDU: Seorang lelaki bawah pengawasan polis ialah antara tiga individu ditahan disyaki mencuri barangan di sebuah premis pembekal perkakas pembinaan dan pertanian di Jalan Kampung Kebatasan, di sini, malam tadi.

Ketiga-tiga suspek berusia antara 20 hingga 36 tahun yang juga pekerja di premis itu, ditahan kira-kira jam 10.30 malam selepas dua daripadanya dikatakan mengaku terbabit kepada majikan mereka, Selasa lalu.

Ketua Polis Daerah Kota Marudu, Superintendan Mohd Izaan Abdullah, berkata siasatan awal mendapati pengadu, iaitu seorang warga Pakistan berusia 49 tahun yang juga pemilik premis itu, menyedari kehilangan peralatan pam air dan bertanya kepada 10 pekerja di situ mengenai perkara berkenaan.

“Dua suspek berusia 20 dan 22 tahun mengaku mencuri peralatan pam air yang disembunyikan di kawasan hutan di belakang rumah sarang burung walit.

“Pengadu mengambil semula peralatan pam air berkenaan, namun dua suspek terbabit kemudian turut mengaku mencuri bahan aluminium, besi buruk, diesel, alat ganti kenderaan lori dan racun serangga serta menjual barangan itu,” katanya ketika dihubungi, hari ini.

Susulan itu, Mohd Izaan berkata, kerugian akibat kecurian ditanggung pengadu sejak Oktober 2017 dianggarkan bernilai RM10,000.

“Bertindak atas maklumat, polis menahan ketiga-tiga suspek dan semakan mendapati salah seorang daripadanya ada rekod lampau dan bawah pengawasan polis sejak 16 Mei 2017 hingga 15 Mei 2019.

“Siasatan masih diteruskan dan kes disiasat mengikut Seksyen 381 Kanun Keseksaan,” katanya. – Berita Harian


Polis Tahan Orang Tengah Hantar Syabu Ke Sipitang

SIPITANG: Tunggu kawan untuk hantar minyak.

Itu alasan seorang lelaki yang ditahan polis selepas didapati membawa syabu bernilai RM5,000 di perhentian bas di Kampung Kalamauh, di sini, semalam.

Dalam kejadian 12.30 tengah malam itu, lelaki berusia 22 tahun itu ditahan bersama motosikalnya oleh sepasukan polis bersama anggota Jabatan Sukarelawan Malaysia (Rela) yang melakukan pemantauan dan penguatkuasaan Op Covid-19 di kawasan berkenaan.

Ketua Polis Daerah Sipitang Deputi Superintendan Champin Piuh berkata, pemeriksaan awal mendapati suspek berasal dari Kampung Likas, Kota Kinabalu.

Katanya, hasil pemeriksaan lanjut kemudiannya membawa kepada penemuan beberapa bungkusan plastik berisi ketulan hablur dipercayai dadah jenis syabu yang dianggarkan seberat 51.2 gram di tempat duduk motosikal suspek.

“Tangkapan dan rampasan kemudiannya dibawa ke Ibu Pejabat Polis Daerah (IPD) Sipitang untuk siasatan lanjut bagi mengenalpasti rakan suspek yang dipercayai menempah dadah syabu berkenaan.

“Turut disita sebuah motosikal Yamaha Y15ZR yang digunakan suspek untuk membawa dadah berkenaan,” katanya dalam kenyataan media, hari ini.

Champin berkata, hasil ujian saringan ujian air kencing yang dijalankan terhadap suspek turut didapati positif dadah jenis amphetamine dan methaphetamine.

Katanya, kes disiasat mengikut Seksyen 39B Akta Dadah Berbahaya 1952 yang mana sabit kesalahan boleh dihukum mati atau penjara seumur hidup dan boleh dikenakan tidak kurang daripada 15 sebatan.

Champin berkata, pihaknya mendapati kes berkenaan adalah modus operandi terbaru pengedar dadah yang mengupah orang luar daerah untuk menghantar bekalan dadah ke Sipitang.

Sehubungan itu katanya, semua petugas Sekatan Jalan Raya (SJR) di sini, diarahkan supaya membuat pemeriksaan teliti terutamanya penunggang motosikal yang datang dari luar Sipitang pada waktu malam.

“Modus operandi tangkapan kali ini menggunakan motosikal untuk menghantar dadah syabu ke daerah Sipitang,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lagi skandal seks K-pop

SEOUL: Isu skandal seks membabitkan artis K-pop terus menggegarkan industri apabila dua lagi artis mengumumkan pengunduran semalam, selepas mengaku menonton video rakaman seks yang dihantar rakan artisnya.

AFP melaporkan, anggota kumpulan Highlight, Yong Jun-hyung, 29 yang sebelum ini dikenali sebagai Beast, berundur selepas dia mengaku menonton video seks membabitkan penyanyi, Jung Joon-young yang dirakam secara rahsia.

Beberapa jam kemudian, pengurus kepada anggota kumpulan FT Island, Choi Jong-hoon, 29, pula membuat pengumuman sama selepas artis itu memberitahu dia akan disoal siasat polis kerana disyaki terbabit dalam skandal seks itu.

Sebuah agensi yang mewakili Jun-hyung, Around Us Entertainment berkata, artis terbabit menonton rakaman itu dan melakukan perbualan ‘tidak sesuai’ mengenainya dengan Joon-young.

Jun-hyung yang juga penerbit muzik dan pelakon, sebelum ini menafikan sebarang dakwaan yang dia terbabit dengan skandal seks artis K-pop yang berterusan itu.

Kelmarin, Joon-young disoal siasat polis selepas mengaku dia berkongsi rakaman itu dengan lelaki lain termasuk Seungri yang turut terpalit dengan siasatan skandal seks. – Agensi


Songkok To Bone jadi tarikan pengunjung festival

TAWAU: Bagi masyarakat Bugis, pemakaian songkok bukan sekadar penutup kepala, sebaliknya memiliki falsafah tersendiri selain menjadi simbol status bagi pemakainya.

Songkok To Bone adalah antara kelengkapan pakaian adat orang Bugis khususnya bagi kaum lelaki yang lazimnya dipakai pada acara keramaian seperti majlis perkahwinan.

Menurut penggiat Seni, Adat dan Budaya Persatuan Komuniti Bugis Sabah (PKBS), Dahlan Ruba, 56, berkata songkok itu yang juga dikenali sebagai Songkok Pamiring kerana keunikan pada bahagian tepi dan bawahnya yang disulam dengan benang emas atau benang perak.

Katanya, asal usul Songkok To Bone diambil sempena nama sebuah daerah iaitu Bone, di Sulawesi Selatan Indonesia yang dikatakan mula-mula menghasilkan songkok berkenaan.

“Pada awalnya songkok ini dihasilkan menggunakan pelepah daun ‘Lontar’ sejenis tumbuhan yang banyak terdapat di Sulawesi Selatan terutamanya di daerah Bone sendiri.

“Walau bagaimanapun, seiring dengan perkembangan semasa terdapat banyak industri kecil dan sederhana sudah menghasilkan dan mengedarkan songkok unik ini,” katanya di sini.

Dahlan juga antara peniaga yang menjadi tumpuan apabila ramai yang singgah ke gerainya untuk membeli dan melihat songkok To Bone sempena Festival Kebudayaan Antarabangsa Tawau (FKAT) kali kelapan di hadapan Dataran Majlis Perbandaran Tawau, baru-baru ini.

Mengulas lanjut, beliau berkata mengikut sejarah pemakaian Songkok To Bone itu pada mulanya hanya membabitkan golongan raja, bangsawan dan pembesar pada zaman pemerintahan Bugis.

Katanya, ciri-ciri yang ada pada songkok itu terutamanya pada bahagian ‘Pamiring’ melambangkan status atau darjat seseorang.

“Itu kisah pemakaian songkok Bugis zaman dulu, tetapi sekarang semua orang boleh memakainya tanpa ada perbezaan darjat atau pun keturunan,” katanya. – Berita Harian


Shafie Sampaikan Sumbangan Topeng Muka, Sanitizer Kepada Kakitangan Barisan Hadapan

KOTA KINABALU: Kerajaan negeri telah mengedarkan sebanyak 88,500 keping topeng muka dan 1,174 botol cecair pembasmi kuman (sanitizer) kepada jabatan-jabatan Kerajaan Persekutuan dan negeri yang berada di barisan depan mengekang penularan Covid-19.

Ketua Menteri, Datuk Seri Mohd. Shafie Apdal berkata, lebih banyak lagi barangan keperluan kesihatan itu akan diedarkan termasuk kepada semua pihak berkuasa tempatan (PBT) selepas stok baharu tiba esok.

Sebahagian daripada peralatan itu telah diedarkan kepada wakil setiap jabatan di Pusat Pentadbiran Negeri Sabah (PPNS) pagi ini.

“Tadi pagi saya sudah edarkan kepada barisan depan dulu iaitu semua jabatan-jabatan yang ada polis, kesihatan, pelajaran, imigresen dan mungkin esok bila bekalan datang beberapa kotak lagi akan sampai dan kita akan edarkan semuanya.

“Bukan hanya pada barisan depan bahkan juga di kawasan-kawasan kerajaan tempatan di sana ada orang-orang yang mudah dijangkiti,” katanya dalam sidang akhabr selepas mesyuarat Majlis Keselamatan Negara (MKN) Sabah hari ini.

Katanya, sanitizer akan turut dihantar di beberapa buah sekolah di negeri ini yang mempunyai masalah bekalan air untuk memastikan kebersihan di sekolah itu dapat dikekalkan.

Mohd. Shafie berkata, bagi masyarakat yang berada di rumah mereka tidak perlu menggunakan topeng muka dan hanya kerap membersihkan diri menggunakan sabun untuk menjaga kebersihan.

“Maka dengan itu kita minta supaya masyarakat jangan keluar kalau mereka tidak keluar, maka tidak perlu topeng muka dan ini pun tidak bermaksud 100 peratus anda boleh elakkan itu cuma untuk mengelakkan sahaja keadaan ini supaya jangan berlaku tetapi kalau kita berada di rumah tidak perlu ada topeng muka mungkin cuma perlu basuh dengan sabun.

“Tapi ada sekolah-sekolah di Sabah tidak ada air maka kita edarkan sanitizer,” katanya. – BorneoToday


Sekurang-Sekurangnya 66 Doktor Terkorban, Hampir 9,000 Petugas Kesihatan Dijangkiti Covid-19 Di Itali

Sebanyak lima lagi doktor dilaporkan maut di Itali akibat dijangkiti wabak Covid-19, menurut Persekutuan Doktor Itali pada Selasa.

Angka tersebut menjadikan keseluruhan jumlah doktor yang terkorban sekurang-kurangnya 66 orang sejak wabak itu bermula.

Manakala, 8,956 pekerja kesihatan dilaporkan telah dijangkiti Covid-19 di mana merupakan peningkatan sebanyak 500 kes dalam beberapa hari yang lalu.

Menurut data terkini daripada worldometers, pada Selasa (31 Mac 2020), jumlah keseluruhan positif jangkitan di Itali telah mencecah 101,739 ribu dan 11,591 kematian direkodkan.


Anifah Belum Putuskan Untuk Bertanding Kerusi Mana

KOTA KINABALU: Presiden Parti Cinta Sabah (PCS) Datuk Seri Anifah Aman memaklumkan bahawa beliau belum lagi memutuskan sama ada untuk bertanding di kerusi Dewan Undangan Negeri (DUN) Bongawan ataupun DUN Membakut dalam Pilihan Raya Negeri (PRN) ini.

Jelasnya, beliau sedang meneliti beberapa perkara namun telah memberi bayangan akan bertanding di salah sebuah kerusi DUN dalam Parlimen Kimanis yang mempunyai ramai majoriti sokongan akar umbi terhadap PCS.

“Saya sudah jangka akan ada pemberita yang akan bertanya soalan ini. Dan apa yang saya boleh katakan buat masa ini ialah, saya belum lagi memutuskan untuk bertanding di kerusi DUN mana.

“Namun saya akan turun ke akar umbi di dua DUN itu untuk mendapatkan maklum balas mereka. Sekiranya kerusi itu mempunyai potensi untuk kita menang, kita akan tanding di situ. Yang penting PCS harus menang,” katanya.

Dalam perkembangan berkaitan, Anifah yang juga bekas Menteri Luar memaklumkan PCS bakal menampilkan calon baharu untuk bertanding dalam PRN akan datang nanti.

Katanya, ramai diantara mereka mempunyai kualiti dan potensi yang boleh diketengahkan sebagai calon memandangkan sebahagian mereka merupakan golongan profesional dan pemegang PhD.

“Saya terkejut dalam PCS, ramai diantara mereka ini yang berkebolehan. Bukan ahli politik semata-mata tetapi juga ada golongan akademik. Maka gabungan ini perlu kita mantapkan bagi memastikan kerjasama diantara dua ini dapat menyumbang kepada kemenangan PCS dalam PRN nanti.

Dalam perkembangan lain, Anifah memberitahu, ada beberapa bekas wakil rakyat Bebas telah menyatakan hasrat mereka untuk menyertai PCS namun beliau belum memutuskan untuk menerima mereka atau sebaliknya.

Tambahnya, perkara itu perlu diteliti dengan baik sebelum memberi sebarang keputusan kerana banyak aspek yang perlu dinilai terlebih dahulu.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SPRM Sabah Tahan Pegawai Kerajaan Beri Kontrak Kepada Keluarga

KOTA KINABALU: Seorang pegawai sebuah institut latihan awam ditahan Suruhanjaya Pencegahan Rasuah Malaysia (SPRM) kerana disyaki menyalahgunakan kedudukannya memberikan beberapa kontrak bernilai RM36,000 kepada ahli keluarganya.

Pengarah SPRM Sabah, S Karunanithy ketika dihubungi mengesahkan penahanan lelaki berusia lingkungan 40 tahun berkenaan ditahan di pejabat SPRM Sabah, jam 12.15 tengah hari tadi.

Katanya, suspek ditahan berhubung pemberian beberapa kontrak pembekalan dan pembaikan peralatan teknologi komunikasi maklumat (ICT) serta pembekalan makanan kepada ahli keluarga.

“Suspek akan dituduh di Mahkamah Khas Rasuah Kota Kinabalu jam 9 pagi esok mengikut Seksyen 23 Akta SPRM 2009,” katanya.

Sementara itu, dalam perkembangan lain Karunanithy juga mengesahkan dua lagi individu ditahan susulan penahanan empat kakitangan sebuah agensi Kerajaan Persekutuan di negeri ini berhubung kesalahan mengemukakan tuntutan elaun perjalanan palsu beberapa hari lalu.

Katanya, suspek berusia 39 dan 41 tahun itu ditahan jam 12 tengah hari tadi di pejabat SPRM Sabah atas kesalahan sama iaitu Seksyen 18 Akta SPRM 2009.

“Mereka akan dituduh di ke Mahkamah Khas Rasuah Kota Kinabalu esok,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut, Proton Wira Dipandu Bertembung Lori Di Tawau

LELAKI MAUT, PROTON WIRA DIPANDU MANGSA BERTEMBUNG LORI 4 TAN

TAWAU; 3 JUN 2019 (Isnin) – Seorang lelaki maut dipercayai tersepit selepas kenderaan jenis proton wira dipandunya bertembung dengan sebuah lori 4 tan di Kampung Bombalai, Jalan Merotai dalam kemalangan membabitkan 3 kenderaan, petang tadi.

Mangsa Muhammad Sofian Jahali berumur 21 tahun meninggal dunia di tempat kejadian.

Pusat Gerakan Operasi (PGO) Jabatan Bomba dan Penyelamat Negeri dalam kenyataan berkata, sebaik menerima panggilan kecemasan kira-kira pukul 3.11 petang, sepasukan 5 anggota diketuai PBK II Zougrana Konin bergegas ke lokasi menggunakan sebuah jentera FRT dan sebuah jentera EMRS.

Menurut ketua operasi, mangsa didapati tersepit pada kenderaan dipandunya dan berjaya dikeluarkan pasukan bomba.

Mangsa meninggal dunia di tempat kejadian disahkan oleh pihak perubatan dan diserahkan kepada pihak polis untuk tindakan lanjut.

Pasukan bomba melakukan pemeriksaan di sekitar kawasan bagi memastikan tidak ada kemerbahayaan lain dan operasi ditamatkan pukul 5.55 petang.


Naib Presiden UPKO umum keluar parti

KOTA KINABALU: Naib Presiden Pertubuhan Pasok Momogun Kadazandusun Murut Bersatu (UPKO), Datuk Masiung Banah mengumumkan keluar parti, berkuat kuasa hari ini.

Sehubungan itu, Masiung yang juga Ketua UPKO Kinabatangan dan Ahli Dewan Undangan Negeri (ADUN) Kuamut turut melepaskan semua jawatannya dalam parti.

Berikutan keputusan itu, Masiung berkata, beliau kini menjadi ADUN Bebas namun mesra kerajaan negeri pimpinan Parti Warisan Sabah (WARISAN).

“Saya sudah memikirkan perkara ini agak lama sebelum Pilihan Raya Umum Ke-14 (PRU-14). Apa yang menyebabkan saya lama membuat keputusan ialah kerana sayangkan parti,” katanya kepada media selepas mempengerusikan Mesyuarat Ahli Jawatankuasa (AJK) UPKO Kinabatangan di sini, petang tadi.

Masiung berkata, keputusan meninggalkan UPKO antara lain disebabkan perbezaan pendapat dan mengakui sukar bekerjasama jika ‘tidur sebantal, mimpi lain-lain’.

Katanya, sebanyak 30 daripada 32 AJK UPKO Kinabatangan menyokong keputusannya keluar parti.

Ditanya sama ada akan menyertai parti lain atau ada pemimpin mana-mana parti menawarkan tempat kepadanya, Masiung berkata, tidak buat masa ini.

Dalam majlis sama, Ketua Komulakan (Belia) UPKO Kinabatangan, Willy Fraus Darinsok turut mengumumkan keluar parti.

Selepas PRU-14, Masiung dan tiga lagi ADUN UPKO iaitu Datuk Ewon Benedick (Kadamaian), Datuk Abidin Madingkir (Paginatan) dan Datuk Limus Jury (Kuala Penyu) meninggalkan ‘kerajaan negeri’ pimpinan Tan Sri Musa Aman dan mengikut Presiden UPKO, Datuk Seri Madius Tangau menyokong Parti Warisan Sabah pimpinan Datuk Seri Mohd Shafie Apdal.

Seorang lagi ADUN UPKO, Datuk Bobbey Ah Fang Suan (Nabawan) tidak mengikut mereka, sebaliknya menyokong Gabungan Bersatu Sabah (GBS). – Berita Harian


Kota Kinabalu Bandar Raya Bersih, Bebas Sampah Menjelang 2025

KOTA KINABALU: Dewan Bandaraya Kota Kinabalu (DBKK) meletakkan matlamat untuk memastikan Kota Kinabalu menjadi sebuah bandar raya terbersih dan bebas daripada sampah sarap menjelang 2025.

Pembantu Menteri di Jabatan Ketua Menteri Arifin Asgali yang bertanggungjawab kepada DBKK berkata ia adalah seiring dengan manifestasi kerajaan negeri untuk menjadikan Sabah sebagai sebuah negeri bersih, sihat dan bebas sampah memandangkan negeri ini sering menjadi tumpuan pelancong dalam dan luar negara.

“Industri pelancongan adalah satu daripada sumber utama ekonomi Sabah. Namun, kita berdepan cabaran besar dalam usaha memelihara dan memperbaiki lagi aset yang menjadi tarikan pelancong kerana isu pembuangan sampah di merata tempat masih berleluasa di bandar raya ini seperti di pantai dan tapak berniaga.

“Dalam sehari, DBKK menguruskan lebih 800 tan sampah sarap di Tapak Pelupusan Sampah Kayu Madang, yang mana 500 tan daripadanya adalah janaan sampah di Kota Kinabalu. Kawasan kotor, tidak teratur dan pemandangan tidak menarik sudah tentu menjejaskan industri pelancongan, apatah lagi Kota Kinabalu adalah pintu masuk utama ke Sabah.

“Justeru, adalah penting untuk terus meningkatkan lagi tahap kebersihan di bandar raya ini,” katanya ketika melancarkan inisiatif ‘KK Bersih’ sempena ‘KK Moving Forward’ yang turut dihadiri Datuk Bandar DBKK Datuk Nordin Siman di sini, hari ini.

Bercakap kepada pemberita, Arifin berkata inisiatif ‘KK Bersih’ adalah langkah permulaan mencapai matlamat memastikan Kota Kinabalu tanpa sampah dengan pelbagai aktiviti direncanakan ke arah meningkatkan lagi kesedaran penduduk setempat terhadap pentingnya menjaga persekitaran bandar raya tersebut.

“Apa yang penting sekarang adalah memastikan kebersihan persekitaran perlu dijadikan sebagai tabiat dan bukan hanya program semata-mata supaya kita semua boleh mengamalkan hidup bersih serta sihat dan ia bermula daripada diri kita sendiri,” katanya.

Sementara itu, Ketua Pengarah DBKK Noorliza Awang Alip berkata DBKK sedang menyediakan modul menerusi inisiatif ‘KK Bersih’ antara lain menggalakkan penggunaan semula dan kitar semula bahan buangan selain meninjau sistem pelupusan sampah di kawasan kampung dan pinggiran Kota Kinabalu.

Ia turut memberi fokus kepada masalah pembuangan sampah sarap di atas air dan penempatan setinggan di sekitar Kota Kinabalu dengan kerjasama beberapa agensi kerajaan dan badan bukan kerajaan, katanya.


8 Daerah Di Sabah Catat Sifar Kes Covid-19

KOTA KINABALU: Lapan daerah di Sabah mencatatkan sifar kes Covid-19 hari ini, kata jurucakap perkembangan harian Covid-19 Sabah Datuk Masidi Manjun.

Beliau berkata, antara lapan daerah terbabit adalah daerah Putatan, Kinabatangan, Lahad Datu, Telupid, Tongod, Semporna, Kalabakan dan Kunak.

“Manakala 13 daerah mencatat jumlah kes baharu di bawah angka 10 membabitkan daerah Keningau, Beaufort, Sandakan, Kuala Penyu, Tenom, Tambunan, Nabawan, Sipitang, Tawau, Kota Marudu, Kudat, Pitas dan Beluran.

“Beberapa daerah merekodkan penurunan kes baharu pada kadar yang agak besar dengan Kota Kinabalu sebanyak 30 kes, Papar (17), Ranau (22) dan Tenom (5) kes.

“Bagaimanapun beberapa daerah lain mencatat kes harian tinggi termasuk Tuaran sebanyak 35 kes,” katanya dalam kenyataan media, hari ini.

Dalam pada itu, Masidi berkata, jumlah kes harian Covid-19 di Sabah hari ini kekal mencatatkan tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 hari ini sebanyak 197 kes, menjadikan jumlah kumulatif sebanyak 237,122 kes.

“Satu kes kematian dilaporkan pada hari ini di daerah Keningau.

“Bilangan pesakit Covid-19 sembuh ialah 335 menjadikan jumlah kumulatif 227,760 orang, manakala 1,042 pesakit menerima rawatan iaitu 526 orang di hospital, 507 orang di Pusat Kuarantin dan Rawatan Berisiko Rendah (PKRC) Awam, tujuh orang di Pusat Tahanan Sementara (PTS) dan dua orang di fasiliti swasta,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anggota Polis Kantoi ‘Main’ Dengan Isteri Orang Yang Hamil 7 Bulan, Polis Minta Jangan Perbesarkan Kes

Seorang anggota polis di Sulawesi Selatan, Indonesia yang masih dalam tempoh percubaan didapati menjalinkan hubungan dengan isteri orang yang juga hamil 7 bulan.

Akibat dari tindakannya yang terdesak itu, anggota terbabit yang hanya dikenali sebagai Bripka BA, 42, kini berdepan dengan hukuman penjara.

Anggota itu nekad menjalinkan hubungan dengan isteri kepada pemilik kantin di tempat kerjanya walaupun dia mengetahui wanita itu hamil 7 bulan.

Sebelum perbuatan anggota itu terbongkar, suami kepada kekasihnya itu, SA, keluar dari rumah untuk membeli tali.

Di kesempatan itu, Bripka BA masuk ke rumah pasangan berkenaan untuk bertemu dengan kekasihnya. Namun belum sempat bersenggama, Bripka BA dicekup oleh SA yang baru saja pulang dari membeli tali.

Ketika ditemui, SA mendapati kedua-duanya berada di dalam bilik tanpa berpakaian dan hanya berbaju dalam.

Berang melihat kecurangan itu, SA mengamuk dan membantai lelaki tak guna itu sepuas hati sebelum membuat laporan di balai menyebabkan Bripka BA ditahan.

Polis mengesahkan kejadian itu dan mengakui anggota terbabit menjalinkan hubungan dengan isteri orang. Polis meminta orang ramai tidak memperbesarkan kes itu kerana anggota terbabit kini dalam proses dikenakan tindakan.

Selain itu, polis juga mengambil kira akan isteri kepada pengadu yang sedang hamil 7 bulan, bimbang akan mengalami stress dan bunuh diri sekiranya dapat tekanan melampau.

Bripka BA kini bakal berdepan dengan hukuman penjara selama 9 bulan, selain akan dipecat serta-merta.


Murid 8 Tahun Lumpuh Selepas Dipaksa Lakukan ‘Push-Up’ 10 Kali Sebagai Denda

Seorang murid perempuan berusia lapan tahun mengalami kecederaan saraf tunjang dan lumpuh separuh badan selepas dia dipaksa melakukan ‘push-up’ di kelas kerana melakukan kesilapan ketika membaca teks yang diberikan.

Biarpun sudah tiga tahun berlalu, keadaannya masih tidak berubah.

Dalam tempoh itu, ibu bapa mangsa juga telah membelanjakan banyak wang untuk membiayai kos perubatan mangsa dan kini mengambil keputusan untuk memfailkan saman terhadap pihak sekolah berkenaan.

Insiden itu berlaku pada 6 Disember 2016 di mana mangsa melakukan kesilapan ketika membaca teks yang diberikan lalu dipaksa melakukan push up di podium sebagai denda.

Mangsa hanya mampu melakukan denda itu sebanyak lapan kali, tetapi rakan sekelasnya yang lain tidak berpuas hati dan meminta mangsa melakukan lebih lagi.

Mangsa akur dan melakukannya. Namun pada push up yang ke-10, bahagian belakang bawah badannya terasa sakit menyebabkan dia tidak dapat bangun.

Bimbang melihat keadaan itu, mangsa terus dikejarkan ke hospital.

Malangnya, doktor tidak dapat mencari punca sebenar kecederaan mangsa lalu dirujuk ke hospital lain sebelum disahkan mengalami kecederaan saraf tunjang yang menyebabkan dia lumpuh separuh badan.

Disebabkan kekangan kewangan, keluarganya tidak mampu membayar kos rawatan mangsa. Keadaan itu menyebabkan betul tulang rusuk dan kaki mangsa mengecut teruk.

Difahamkan, ibu bapa mangsa telah menanggung kos rawatan anak mereka sebanyak 200,000 yuan (RM118,517). tetapi sekolah dan kerajaan hanya memberi 60,000 yuan (RM35,000).

Ibu bapa mangsa kesal dengan jumlah yang diberikan dan menganggap pihak sekolah langsung tidak serius dan bertanggungjawab.

Mereka kemudian membawa perkara itu ke mahkamah.

Kes itu kini sedang dibicarakan dan dalam kenyataan terkini sekolah berkenaan berkata, pihaknya akan memberi kerjasama sepenuhnya dalam siasatan itu serta menghormati segala keputusan yang ditetapkan kelak.

Sumber: China Press, World of Buzz


Lelaki Maut Motosikal Langgar Serpihan Batu

PENUNGGANG motosikal yang dalam perjalanan pulang maut selepas terlanggar serpihan batu di jalan raya sebelum bergesel dengan penghadang jalan di Jalan Meruntum Tombovo, Penampang hari ini.

Kejadian 5 pagi itu menyebabkan mangsa lelaki berusia 26 tahun yang bekerja sebagai mekanik maut di lokasi kejadian.

Ketua Polis Daerah Penampang Deputi Superintendan Mohd Haris Ibrahim berkata, siasatan awal mendapati mangsa dari arah jalan Tombovo hendak pulang ke rumahnya di Kinarut.

“Sebaik tiba di tempat kejadian motosikal ditunggang mangsa dipercayai terlanggar serpihan batu di jalan raya.

“Akibat kejadian itu, motosikal mangsa hilang kawalan lalu bergesel dengan penghadang jalan sebelum terbabas ke bahu jalan,” katanya hari ini.

Mohd Haris berkata, mayat mangsa dihantar ke Hospital Queen Elizabeth (HQE), Kota Kinabalu untuk bedah siasat.

“Siasatan masih dijalankan dan kes disiasat mengikut Seksyen 41(1) Akta Pengangkutan Jalan 1987,” katanya. – Harian Metro


‘CIQS Di Kalimantan-Sabah, Kalimantan-Sarawak Perlu Disegerakan’

KOTA KINABALU: Kerajaan Pusat perlu mempercepatkan pembinaan Kompleks Kastam, Imigresen, Kuarantin dan Keselamatan (CIQS) di semua pintu masuk Malaysia-Indonesia di sempadan Kalimantan-Sabah dan Kalimantan-Sarawak.

Menteri di Jabatan Perdana Menteri (Hal Ehwal Sabah dan Sarawak), Datuk Seri Dr Maximus Ongkili, berkata perkara itu antara isu yang perlu diselesaikan segera sejajar pembukaan ibu negara baharu Indonesia yang dinamakan Nusantara di Kalimantan Timur dijangka pada 2024.

Katanya, rakyat Malaysia, khususnya di Sabah dan Sarawak turut tumpang teruja dengan pemilihan wilayah Kalimantan yang berjiran dengan kedua-dua negeri selepas disebut sebagai lokasi baharu ibu negara Indonesia menggantikan Jakarta di Pulau Jawa.

“Bagaimanapun, sejauh mana kita teruja dengan perkembangan baharu ini, di pihak Malaysia, kita perlu bersedia sepenuhnya untuk berdepan dengan perubahan yang besar.

“Ada beberapa isu yang perlu kita berikan perhatian sejajar dengan pembukaan ibu negara baharu Indonesia itu seperti ekonomi perdagangan sempadan, logistik dan keselamatan.

“Wujud keperluan untuk Kerajaan Persekutuan mempercepatkan pembinaan pusat CIQS di semua pintu masuk ke Malaysia (Sabah dan Sarawak),” katanya dalam satu kenyataan hari ini, sempena lawatannya ke Nusantara, Kalimantan Timur, semalam.

Beliau mengetuai delegasi khas 40 pegawai Malaysia yang turut disertai Timbalan Premier Sarawak, Datuk Amar Awang Tengah Ali Hassan dan Timbalan Ketua Menteri Sabah, Datuk Dr Joachim Gunsalam meninjau lokasi ibu negara baharu Indonesia itu.

Maximus berkata Malaysia juga teruja dengan perkembangan baharu di wilayah Kalimantan kerana ia disasar bakal membawa limpahan ekonomi yang turut memberi manfaat kepada Sabah dan Sarawak.

“Delegasi berpeluang melawat tapak cadangan Istana Presiden yang mana Presiden Indonesia, Joko Widodo melawat bersama pegawai tertingginya kira-kira seminggu lalu,” katanya.

Difahamkan, katanya Istana Presiden Indonesia itu bersama bangunan perundangan dan jabatan utama kerajaan negara itu mula dibuka di ibu negara baharunya sebelum pertukaran presiden akan datang pada 2024.

Nusantara yang bakal menjadi titik sifar atau disebut ‘nol’ di Indonesia terletak di antara Penajam Paser dan Kutai Kartanegara di Kalimantan Timur dengan keluasan 256,105 hektar iaitu empat kali lebih besar berbanding Jakarta. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JKNS Tidak Mampu Saring Semua Pekerja Asing Di Sabah

KOTA KINABALU: Jabatan Kesihatan Sabah belum mampu melakukan ujian COVID-19 ke atas semua pekerja asing di negeri ini.

Pengarah Kesihatan Sabah, Datuk Dr Christina Rundi, berkata semua hospital kerajaan tidak mampu berbuat demikian sekiranya sektor ekonomi dibuka dengan serta-merta.

“Jika ia tidak dibuka sekaligus, mungkin kita boleh menjalankan saringan pemeriksaan COVID-19 secara berperingkat.

“Kita sudah mengadakan mesyuarat mengenai pekerja asing dan Jabatan Kesihatan Sabah mendapati saringan pemeriksaan tidak boleh dijadikan tanda aras untuk membenarkan sektor ekonomi dibuka.

“Sebelum sesuatu sektor perniagaan dibuka, majikan harus memastikan semua kakitangannya, sihat selain majikan juga perlu berupaya menguruskan kakitangan yang mungkin jatuh sakit ketika bekerja,” katanya ketika ditemui selepas Majlis Penyerahan Sumbangan Peralatan Perubatan daripada Yayasan OSIMAL, MSIC Life Insurance Berhad, Caring Pharmacy dan Klinik Perubatan Kenson, di sini, hari ini.

Majlis penyerahan disempurnakan oleh Ketua Menteri, Datuk Seri Mohd Shafie Apdal.

Antara sumbangan diberikan termasuklah pelitup mulut dan hidung N95, pelindung muka dan peralatan perlindungan peribadi.

Dalam pada itu, Dr Christina berkata, Jabatan Kesihatan Sabah akan membantu semua sektor yang ingin membuka semula perniagaan dalam aspek menetapkan prosedur operasi standard (SOP).- Berita Harian


China Perintah Mayat Pesakit Koronavirus Tidak Dikebumi Tapi ‘Dihapuskan’, Elak Virus Terus Merebak

China telah melarang sebarang upacara pengebumian dan lain-lain aktiviti yang membabitkan mayat mangsa novel koronavirus yang berasal dari Wuhan mengikut peraturan percubaan baru yang dikeluarkan pada hari sabtu untuk memperlahankan penyebaran,

Suruhanjaya Kesihatan Kebangsaan (NHC) China mengeluarkan peraturan baru pada hari sabtu yang menyatakan bahawa semua mangsa yang terkorban kerana koronavirus mesti dibakar di kemudahan yang terdekat.

“Tiada upacara perpisahan atau aktiviti pengebumian lain yang melibatkan jenazah akan diadakan,” kata NHC.

BREAKING: China announces that coronavirus fatalities should not be buried, but instead cremated.

Peraturan baharu mengenai pelupusan mayat dilakukan selepas angka kematian meningkat kepada 304 orang dan seramai 14,380 orang telah dijangkiti.

Sumber: The Spectator Index, Business Insider


Potong Kepala Kucing, Penagih Dadah Dihukum Penjara 29 Bulan

KOTA KINABALU: Mahkamah Majistret Kota Belud menjatuhkan hukuman penjara dua tahun lima bulan ke atas seorang lelaki yang mengaku bersalah membunuh seekor kucing dengan memotong kepala haiwan itu di Kampung Timbang Dayang, Kota Belud, Julai tahun lalu.

Majistret Lovely Natasha Charles menjatuhkan hukuman itu terhadap Jaferi Suman, 32, yang didakwa mengikut Seksyen 428 Kanun Keseksaan.

Mengikut keterangan kes, tertuduh didakwa melakukan perbuatan itu kira-kira 3 petang 3 Julai 2020 di depan anak pengadu yang juga pemilik kucing terbabit.

Susulan itu, pengadu terbabit membuat laporan polis keesokannya dan tertuduh ditahan pada 5 Julai 2020.

Kejadian itu turut menyebabkan dua anak pengadu trauma, selepas melihat tertuduh yang juga jiran mereka membunuh kucing terbabit menggunakan parang.

Mengikut keterangan kes, siasatan mendapati tertuduh ialah penagih dadah dan mempunyai rekod jenayah lampau.

Terdahulu dalam rayuannya, Jaferi meminta hukuman itu dilaksanakan mulai tarikh dia ditahan, iaitu 5 Julai 2020 dan majistret membenarkan rayuannya.

Tertuduh tidak diwakili peguam, manakala pendakwaan dilakukan pegawai pendakwa Mohd U’kasyah Hashim. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost